text:
81Ba ga etsho, re lo itsise bopelotlhomogi jwa Modimo jo bo neilweng diphuthego tsa kwa Maketonia,
2gore mo teng ga diteko tse dintsi tsa tlalelo, letlotlo la boitumelo jwa bone le khumanego e e makete ya bone di dirile gore go tsalege lorato lo logolo lwa go aba; 3gonne ke supa gore ba ne ba le pelotshweu ka fa ba ka kgonang ka teng, ee, le go feta thata ya bone; 4ba re rapela ka go re emelela thata gore ba letlelelwe go tsenya seatla mo tirelong ya go thusa baitshepi.
Dit. 11:29
5Mme ba dira, e seng fela ka fa re neng re solofetse ka teng, mme ba ineela Morena pele, ba be ba ineela le rona ka go rata ga Modimo, 6mo re bileng ra kgothatsa Tito gore a fetse le tiro eo ya lorato mo go lona jaaka a simolotse pele. 7A e re jaaka lo humile gotlhe, e bong mo tumelong le mo lefokong le mo kitsong le mo botlhageng jotlhe le mo loratong lo lo tswang mo go rona, lwa tsalega mo go lona, lo tlhokomele gore lo hume le mo tirong eo ya lorato.
16:1,2
8Ga ke bue jalo go laola, mme e le go leka nnete ya lorato jwa lona ka botlhaga jwa ba bangwe; 9gonne lo itse bopelotlhomogi jwa Morena wa rona Jesu gore le fa a ne a humile, o ne a humanega ka ntlha ya lona gore lo hume ka khumanego ya gagwe.
10Ke ntsha mogopolo wa me ka ga tiro eo, gonne e tla lo thusa, lona ba lo simolotseng ngogola, e seng go dira fela, mme le gona e le go dira ka bopelotshweu. 11Mme jaanong fetsang le go dira, gore lo fetse ka fa lo tshotseng ka teng, ka fa maikaelelo a lorato a ntseng ka teng. 12Gonne fa go rata go le teng, go natefa, fa motho a ntsha ka fa a tshotseng ka teng, e seng ka fa a sa tsholang ka teng.
Mar. 12:43
13Kana ga se gore ba bangwe ba imololwe, mme lona lo imelwe, mme e le gore go lekalekane: 14A mo nakong eno letlotlo la lona le direle go tlhoka ga bone gore le letlotlo la bone le direle go tlhoka ga lona, gore go lekalekane,
15jaaka go kwadilwe ga twe: “Yo o phuthileng tse dintsi a se ka a nna le letlotlo, mme yo o phuthileng go le gonnye a se ka a tlhoka.”
16A Modimo o lebogwe o o lo tsoseditseng botlhaga joo mo pelong ya ga Tito; 17gonne le fa a amogetse kaelo, o ile kwa go lona ka boene, ka a le tlhaga thata. 18E bile re romile mokaulengwe nae, yo pako ya gagwe e tumileng mo diphuthegong tsotlhe ka go rera Efangele. 19Ga se gona fela, e bile o tlhaotswe ke diphuthego go tsamaya le rona ka ntlha ya dineo tsa lorato tse re yang go di fitlhisa go galaletsa Morena ka esi le go supa go rata ga rona;
20re tle re thiboge gore go se nne ope yo o re senyang leina ka ntlha ya letlotlo la dineo tse di phuthwang ka taelo ya rona; 21gonne re tlhokomela tse di sa belaetseng, e seng fa pele ga Modimo fela, mme le fa pele ga batho.
22Mme gape re romile mokaulengwe yo mongwe wa rona nabo, yo re mo fitlhetseng gantsi a le tlhaga mo dilong tse dintsi, mme jaanong o tlhaga bogolo ka go lo ikanya gagolo. 23Fa e le Tito, ke mokaulengwe wa me le mothusi wa me mo go lona; fa e le bakaulengwe ba rona, ke barongwi ba diphuthego le kgalaletso ya ga Keresete.
12:18
Baroma 16:7
24Ba bontsheng he nnete ya lorato lwa lona le ya go lo boka ga rona fa pele ga diphuthego.


c: text/html

text:
The research examines the management of performance appraisal at institutions of higher learning: a case of the University of South Africa (Unisa). Focus is placed on the Unisa, specifically the two administrative departments, DSAR and PGAD in the centre of providing a service to the most important client, the student.
The Integrated Performance Management System (IPMS) Policy is a tailor-made system that provides a systematic process for managing the cycle of events associated with ensuring that individual employees achieve their agreed performance outcomes and the university reaches its strategic goals. To enhance and contribute to the effective management of performance, at Unisa, it is necessary to research the performance appraisal system, a process in place to measure the performance of employees, using a performance rating or score to indicate the level of performance. Performance measurement is utilised by organisations to identify the strengths and developmental areas of employee and relations between the employee and the manager a need to facilitate successful operations. Provide feedback to the employees and management respectively, show flaws identified, suggested improvements to the system. To ensure achievement of performance targets and meet the set objectives of the institution, to the benefit of all stakeholders, i.e. the employer, employee and student alike.
Patlisiso e lekola botsamaisi jwa tshekatsheko ya tiragatso kwa ditheong tsa thuto e kgolwane: kgetsi ya Yunibesithi ya Aforikaborwa (Unisa). E totile mafapha a le mabedi a tsamaiso, DSAR le PGAD, a iphitlhelang a le mo bogareng jwa go tlamela tirelo go modirelwa yo o botlhokwa go gaisa, moithuti.
Pholisi ya IPMS ke thulaganyo e e diretsweng lebaka le le rileng e e tlamelang ka tirego e e rulaganeng ya go tsamaisa sediko sa ditiragalo tse di amanang le go netefatsa gore badiri ba ba farologaneng ba fitlhelela dipoelo tse go dumelanweng ka tsona tsa tiragatso ya bona, mme yunibesithi e fitlhelela maikaelelo a yona a togamaano. Ka jalo, go tokafatsa le go tshwaela mo bokgoning jwa Unisa, go ne go le botlhokwa go batlisisa thulaganyo ya yona ya tshekatsheko ya tiragatso, gonne go tlhokega thulaganyo e e fetotsweng ya tshekatsheko ya tiragatso go tsweletsa tiragatso e e nonofileng le botsamaisi jo bo bokgoni. Tekanyetso ya tiragatso e dirisiwa ke ditheo jaaka sediriswa se ka sona go ka sekasekwang dikarolo tsa maatla le tse di tlhokang kgodiso tsa badiri, mme go maatlafadiwe kamano magareng ga modiri le motsamaisi.
Dipholo tsa patlisiso eno di tlaa dirisediwa go tlamela badiri le botsamaisi ka pego le go bontsha moo go tlhokegang tokafatso ya thulaganyo e e dirisiwang mo tirong le mabaka a seo. Maikemisetso magolo a tshekatsheko ya tiragatso ke go netefatsa gore go fitlhelelwa diphitlhelelo tse di beilweng tsa tiragatso le maitlhomo a setheo, go ungwela baamegi, e leng, mothapi, modiri le baithuti ka go tshwana.

robotstxt: allowed

filter: keep


text:
41Utlwang Lefoko la Morena, lona Baiseraele! Gonne Morena o na le kgang le baagi ba lefatshe, ka gore ga go na boammaaruri le e seng lorato le e seng kitso ya Modimo mo lefatsheng. 2Ba a rogaka, ba a aka, ba a bolaya, ba a utswa, ba a akafala, ba thuba matlo; mme molato wa polao o tlhatlaganye le molato wa polao. 3Ka ntlha ya moo lefatshe le tla hutsafala, mongwe le mongwe yo o agileng mo go lone o tla swaba mmogo le diphologolo tsa naga le dinonyane tsa loapi; ee, ditlhapi tsa lewatle le tsona di tla tlosiwa.
4“Fela a go se ka ga sekisa ope! A go se ka ga kgalemela ope! Gonne morafe wa me o tshwana le wena, moperesiti.
5Mme o tla wa motshegare, moporofeti le ene a wa nao bosigo; e bile ke tla nyeletsa mmaago.
6Morafe wa me o a nyelediwa, ka o tlhoka kitso. E re ka wena o latlhile kitso, le nna ke tla go latlha gore o se ntirele ka boperesiti, e re ka o lebetse molao wa Modimo wa gago, le nna ke tla lebala bana ba gago.
7“Go nteofela ga bone go kana ka go ntsifala ga bone. Tlotlo ya bone ke tla e fetola nyatsego.
8Ba phela ka ditlhabelo tsa boleo tsa morafe wa me; dipelo tsa bone di eletsa tshiamololo ya ona.
9Moperesiti o tla dirafalelwa ke se se dirafalelang morafe; ke tla mmeletsa ditsela tsa gagwe, ke mmusolosetsa ditiro tsa gagwe. 10Le fa ba ja, ga ba na go kgora; le fa ba akafala, ga ba na go ata; gonne ba khutlile go obamela Morena.
11“Boaka le weine le matute a moweine di senya pelo. 12Morafe wa me o botsa logong lwa ona; kotana ya ona4:12 “logong lwa ona; kotana ya ona” Go tewa ditaola. e a ba itsise. Gonne mowa wa boaka o ba timeditse, ba dira boaka ka go tlogela Modimo wa bona.
Hos. 5:4
13Ba dira ditlhabelo mo ditlhoeng tsa dithaba, ba fisa maswalo mo dithoteng fa tlase ga ditlhare tsa eike le popoleri le metherebinthe, gonne moriti wa tsona o monate.
“Ka ntlha ya moo bomorwadia-lona ba a akafala, betsi ba lona ba fetoga dinyatsi.
14Ga nkitla ke watlhaya bomorwadia-lona, ka ba akafala, le betsi ba lona, ka ba senya nyalo; gonne banna ka bosi ba iphitlha kwa thoko le diaka, ba dira ditlhabelo le diaka tsa tempele ya medimo. Ka ntlha ya moo morafe o o se nang tlhaloganyo o tla wa.
15“Le fa wena, Iseraele, o rata go akafala, a Juta a se ka a dira molato oo! Lo se ka lwa ya kwa Gilegala, lo se ka lwa tlhatlogela kwa Bethawene, lo se ka lwa ikana lo a re: ‘Ka Morena yo o phelang!’
Amose 5:5
16Gonne Iseraele o kgopo jaaka kgomo e e sekwere. Jaanong Morena o tla ba fudisa jaaka kwanyana mo gare ga naga. 17Eferaime o golagantswe le medimo ya diseto. Mo lese! 18E a re ba sena go nwa, ba akafale gagolo. Barena ba bona ba rata dilo tsa ditlhong thata. 19Phefo e tla ba phutha ka diphuka tsa yona. Ba tla tlhajwa ke ditlhong ka ntlha ya dialetare tsa bona.


text:
Published
0 204 0
[Verse 1] Silvere le gauta Ga kena yona E mpa ke honeela se ka pelong yaka Kere silvere le gauta Ga kena yona E mpa ke honeela se ka pelong yaka [Chorus] Kere Modimo ke eo E keya dumela Kere Modimo ke eo E keya dumela Kere Modimo ke eo E keya dumela Kere Modimo ke eo E keya dumela Kere Modimo ke eo E keya dumela [Verse 2] Kere silvere le gauta Ga kena yona Empa ke ho nehela se selling ka pelong yaka Kere silere le gauta Ga keen yona Empa ke ho nehela se selling ka pelong yaka Kere Modimo ke eo E keya dumela Kere Modimo ke eo E keya dumela


text:
Re Ithuta ka Modimo mo Baporofeting ba Gagwe
Bogologolo Modimo o ne a dirisa baporofeti go fetisetsa molaetsa o o botlhokwa kwa bathong. Melaetsa eo e ka re thusa gore re itse mo go oketsegileng ka Modimo. A re ithute ka bangwe ba baporofeti ba Modimo a neng a ba dirisa.
ABORAHAME
Modimo o tekatekano e bile o batla go segofatsa batho botlhe.
Modimo o ile a tshepisa Aborahame jaana: “malapa otlhe a lefatshe ruri a tla itshego- fatsa ka wena.”—Genesise 12:3.
Seno se re ruta eng? Modimo o re rata thata e bile o batla go segofatsa malapa otlhe —banna, basadi, bana le botlhe ba ba mo ikobelang.
MOSHE
Modimo o a ikanyega e bile o segofatsa botlhe ba ba batlang go mo itse.
Modimo o ile a naya Moshe maatla a go dira dikgakgamatso. Mme gone Moshe o ile a rapela jaana: “Ntira gore ke itse ditsela tsa gago, gore ke tle ke go itse, gore ke tle ke bone kamogelo mo matlhong a gago.” ( Ekesodo 33:13) Modimo o ile a araba thapelo ya ga Moshe mme o ile a mo naya kitso e e oketsegileng a bo a mo thusa gore a tlhaloganye ditsela tsa gagwe le go mo itse. Ka sekai, Moshe o ile a lemoga gore Mmopi wa rona ke “Modimo yo o kutlwelobotlhoko le yo o pelontle.”—Ekesodo 34:6, 7.
Seno se re ruta eng? Modimo o batla go segofatsa batho botlhe, mme o tla re segofatsa fa fela re batla go mo itse botoka. Mo Dikwalong Tse di Boitshepo Modimo o re bontsha gore re ka mo obamela jang, re ka atamalane le ene jang le gore o batla go re segofatsa.
JESU
Fa re ithuta ka Jesu le ka dithuto tse a neng a di ruta, Modimo o tla re segofatsa mme re tla itumela.
Lefoko la Modimo le re ruta go le gontsi ka botshelo jwa ga Jesu le dithuto tsa gagwe. Modimo o ile a naya Jesu maatla a go fodisa ba ba lwalang, ba ba sa boneng, ba ba sa utlweng le ba ba golafetseng. Jesu o ile a tsosa baswi. Dilo tse Jesu a neng a di dira mo lefatsheng, di bontsha se Modimo a tlileng go re direla sone mo nakong e e tlang. O ile a re tlhalosetsa gore rona re ka a itumelela jang masego ao: “Seno se raya botshelo jo bo sa khutleng, go tsenya kitso ka ga gago, Modimo yo o esi wa boammaaruri, le ka ga yo o mo romileng, e bong Jesu Keresete.”—Johane 17:3.
Jesu o ne a utlwela batho botlhoko, a le bonolo e bile a le pelontle. Banna le basadi, ba bagolo le ba bannye, ba ile ba amogela taletso eno ya ga Jesu: “Ithute mo go nna, gonne ke bonolo e bile ke boikokobetso mo pelong, mme lo tla bonela meya ya lona tapologo.” (Mathaio 11:29) Go farologana le batho ba ba neng ba tshela ka motlha wa gagwe, Jesu ene o ne a tshwara basadi ka tlotlo le seriti.
Seno se re ruta eng? Jesu Keresete o ile a re tlhomela sekao sa gore re tshwanetse go rata batho ba bangwe le gore re tshwanetse go dirisana jang le bone.
JESU GA SE MODIMO
Dikwalo tse di Boitshepo tsa re “go na le Modimo a le mongwe” mme Jesu ene ke morongwa wa gagwe. (1 Bakorintha 8:6) Jesu o ile a re Modimo o mogolo go mo feta e bile ke ene a mo romileng mo lefatsheng.—Johane 11:41, 42; 14:28. *
^ ser. 17 Go ithuta mo go oketsegileng ka Jesu Keresete, bona karolo 8 le 9 tsa boroutšhara jwa Real Faith—Your Key to a Happy Life mo www.jw.org.


text:
Soft Corals
Leina la Mophato
Soft corals
Leina la Maranyane
Alcyonacea
Semeto
E ka nna 1 m.
Ponalo
Dipopego tsa tsone di a farologana, mme gantsi di na le dithito (stems) tse di melang dithito tse dingwe tse di melang di-polyps. Dithenthekele tse tsa polyp di ka bonala sentle mme ga o sa di bone di a bo di gonyetse ka fa teng. Mebala ya tsone e a farologana ka ga o ka e fitlela ka mmala wa borokwa, botala, mmala wa namune, wa lephutshe, botala ba legodimo, le boshibidu.
Dikitsiso
Tlhamagano ya dibopiwa tsa Alcyonacea ke e le nngwe ya dile nne tsa tlhamagano ya dibopiwa tsa Octocorralia, mme e akaretsa dibopiwa tsa Gorgonians, di-sea pens le di-sea whips. Di na le moago wa marapo ka fa gare (skeleton). Di bona matla a bophelo mogo Zooxanthellae ya yone.
Di na le dithenthekele dile thataro mo go polyp e le nngwe go e thusa go tshwara dijo mo photoselong ya metsi (water current). Di ntsha tshefu go koba corale ee thata kwa mafelo a e leng kwa go yone ka go nne di lwela sebaka sa mafika ao. Di tsala ka go tshela mae mo metsing.
Dijo
E fepa ka zooplankton.
Anamiso
E bonala kwa mawatleng a a mofuthu, a a bonang dipula le mogote.
Dibopiwa tsa mophato wa yone
Lobed soft coral - Sinularia heterospiculata
Leather coral sp - Lobophytum sp
Thistle soft coral - Genus Dendronephthya


text:
51O se ka wa kgalemela monnamogolo, mme o mo kaele jaaka e kete ke rraago,
2le basadi-bagolo jaaka e kete ke bommaago, le ba bašwa jaaka e kete ke bokgaitsadio, ka boitsheko jotlhe.
3Batlholagadi ba e leng batlholagadi tota o ba tlotle.
4Mme fa motlholagadi a na le bana gongwe bana ba bana, a bao ba ithute go supa bodumedi pele mo go ba ga bone le go leboga batsadi ba bone; gonne seo ke se se kgatlhang Modimo. 5Mme ene yo e leng motlholagadi tota, a tlogetswe a le esi, o solofetse mo Modimong, o tswelela pele ka mekokotlelo le ka merapelo bosigo le motshegare;
6mme yo o phelelang dikgatlhego tsa gagwe ene o sule, le fa a ntse a phela. 7Dilo tseo le tsona o di ba laele gore ba nne ba ba se nang molato. 8Fa motho a sa tlamele ba ga gabo, bogolo ba e leng ba ntlo ya gagwe, o itatotse tumelo, o bosula bogolo go yo o sa dumeleng.
9A mo palong go kwalwe motlholagadi fela wa dinyaga tse di sa tlhaeleng 60, yo o neng e le mosadi wa monna a le mongwe fela, 10a na le tshupo ya ditiro tse di molemo tsa gore o godisitse bana, a tshola baeng, a tlhapisa baitshepi dinao, a thusa ba ba pitlagantsweng, a tlhokomela tiro nngwe le nngwe e e molemo.
11Batlholagadi ba e sa ntseng e le ba bašwa, o ba gane; gonne e a re fa ba fenngwa ke dikeletso mo go tlotlololang Keresete, ba rate go nyalwa, 12ba welwe ke katlholo ya gore ba dirolotse maikano a bone a pele. 13Mme le gona ba ineela botshwakga, ba tlwaela go tlhôtlhôma le malapa; mme ga se go tshwakgafala fela, e bile ke babalabadi le batshwenyi ba ba buang tse di sa tshwanelang. 14Ka ntlha ya moo ke batla gore batlholagadi ba e sa ntseng e le batho ba bašwa ba nyalwe, ba tshole bana, ba dise lelapa, gore ba se nee moganetsi lebaka la go kgoba.
15Gonne bangwe ba setse ba fapogile, ba latela Satane. 16Fa modumedi a na le batlholagadi, a a ba tlamele gore phuthego e se ka ya imediwa, yona e tlamele ba e leng batlholagadi tota.
17Bagolo ba phuthego ba ba tshwereng tiro sentle a ba kaiwe ba tshwanetswe ke tlotlo e e menaganyeng, bogolo bone ba ba dirang ka lefoko le ka thuto;
18gonne Lokwalo lo a re: “Kgomo e e phothang o se ka wa e bofa molomo;” gape lo a re: “Modiri o tshwanetswe ke tuelo ya gagwe.”
Luka 10:7
1 Bakor. 9:9
19Fa mogolo wa phuthego a latofadiwa, se amogele tatofatso eo, fa e se ka basupi ba babedi gongwe ba bararo.
2 Bakor. 13:1
20Ba ba leofang o ba kgalemele fa pele ga botlhe gore ba bangwe le bone ba boife.
21Ke go laya fa pele ga Modimo le Keresete Jesu le baengele ba ba tlhaotsweng gore o tlhokomele dilo tseo; o se ka wa atlhola o ise o tlhotlhomise, o se dire sepe ka go gobelelela motho. 22O se ka wa baya motho ope diatla ka potlako, le gona o se ka wa itsenya mo maleong a batho ba bangwe. Wena o nne o itshekile.
23O se tlhole o nwa metsi fela, mme o nwe weinenyana ka ntlha ya mala a gago, le ka o fokola gantsi.
24Maleo a batho bangwe a itsege gotlhe, a ba etelela pele kwa katlholong, mme a ba bangwe a a ba latela. 25Go ntse jalo le ditiro tse di molemo, di itsege gotlhe; mme tse di sa itsegeng ga di ka ke tsa fitlhegela ruri.


text:
91Mme Saule yo o neng a sa ntse a gakaletse barutwa ba Morena ka go bôpa le go ba bolaya, a ya kwa moperesiting yo mogolo,
2a mo kopa dikwalo tse di kwalelwang disenagoge tsa Damaseko gore fa a ka fitlhela bangwe ba e leng ba Tsela e ya bokeresete, banna le fa e le basadi, a ba golege, a ba tlise kwa Jerusalema.
3Ya re a tsamaya, mme a atamela Damaseko, a tshogana ka lesedi le le tswang legodimong le mo phatsimela.
4Mme a wela fa fatshe, a utlwa lentswe le mo raya le re: “Saule, Saule, o mpogisetsang?”
5Ene a re: “O mang, Morena?”
Morena a re: “Ke nna Jesu yo ò mmogisang. Go thata mo go wena go raga ditlhabi tsa lešwane.”
6Foo a roroma, a gakgamala a re: “Morena, o rata gore ke dire eng?” Morena a mo raya a re: “Nanoga o tsene mo motseng; o tla bolelelwa se o tshwanetseng go se dira.”
7Banna ba ba neng ba mo patile ba eme, ba tlhoka puo, ba utlwa lentswe, mme ba sa bone ope. 8Jaanong Saule a tsoga fa fatshe, mme le fa a budulogile matlho, a bo a sa bone. Ba mo tshwara ka letsogo, ba mo isa kwa Damaseko. 9A tlhola malatsi a le mararo a sa bone, a sa je, a sa nwe.
10Jaanong ga bo go le morutwa mongwe mo Damaseko, yo leina la gagwe e leng Anania. Morena a bua nae ka pono a re: “Anania!”
Ene a re: “Ke fano, Morena.”
11Morena a mo raya a re: “Nanoga o ye kwa mmileng o o bidiwang Tolamo, o batle mongwe yo leina la gagwe e leng Saule wa kwa Tareso, mo ntlong ya ga Jutase. Gonne bona, o a rapela,
12mme a bona monna ka pontsho yo leina la gagwe e leng Anania, a tsena a mmaya diatla gore a boe a bone.”
13Anania a fetola a re: “Morena, ke utlwile ka ba bantsi ka ga monna yoo gore o diretse baitshepi ba gago kwa Jerusalema tse di bosula tse di kana kang! 14Le mono o na le thata e e tswang mo baperesiting ba bagolo ya go golega botlhe ba ba bitsang leina la gago.”
15Morena a mo raya a re: “Yaa teng; gonne ene yoo ke sediri sa me se se tlhaotsweng go rwalela leina la me fa pele ga baheitane le dikgosi le Baiseraele.
Dit. 25:13
27:24
16Kana ke tla mo supetsa gore tse a tshwanetseng go di boga ka ntlha ya leina la me di kana kang.”
2 Bakor. 11:23-28
17Anania a tloga, a tsena mo ntlong, a mmaya diatla a re: “Saule, mokaulengwe, Morena, e bong Jesu yo o bonetseng go wena mo tseleng e ò tsileng ka yona, o nthomile gore o boe o bone, le gore o tladiwe Mowa o o Boitshepo.” 18Ka bonako ga wa dilo mo matlhong a gagwe, e kete matlape, mme a foufologa, a ba a nanoga a kolobediwa, 19a ja, a ba a boelwa gape ke thata. Mme a tlhola malatsi mangwe le barutwa ba ba mo Damaseko.
20A akofa a simolola go rera mo disenagogeng gore Jesu ke ene Morwa Modimo.
21Mme botlhe ba ba utlwang ba rerega ba re: “Yo a ga se ene yo o neng a dira setlhogo kwa Jerusalema mo go ba ba bitsang Leina leo, mme le mono o ne a tletse sona seo gore a ba golege, a ba ise fa pele ga baperesiti ba bagolo?”
Dit. 8:1
26:10
22Saule a nonofela pele, a silofatsa Bajuta ba ba agileng mo Damaseko ka go tlhomamisa gore Jesu ke ene Keresete.
23Ya re malatsi a se kae a sena go feta, Bajuta ba gakololana go mmolaya. 24Mme Saule a itse maikaelelo a bone. Ba ne ba disa dikgoro bosigo le motshegare gore ba mmolae. 25Mme barutwa ba mo tsaya bosigo, ba mo folosa ka fa loboteng, ba mo lepeletsa ka seroto.
26E rile a fitlha kwa Jerusalema, a leka go ikopanya le barutwa; mme bone ba mmoifa botlhe, ba sa dumele gore ke morutwa.
27Mme Baranaba a mo tshola, a ba a mo isa kwa baapostolong, a ba bolelela ka fa Saule a bonyeng Morena mo tseleng ka teng, le jaaka Morena a buile nae, le ka fa a rerileng ka teng mo leineng la ga Jesu kwa Damaseko ka bopelokgale.
28Jaanong a nna nabo, a ntse a tsena a tswa mo Jerusalema, a rera mo leineng la Morena ka bopelokgale; 29a bua le Bajuta ba ba buang Segerika, a ba a ganetsanya nabo. Mme bone ba batla go mmolaya. 30Ya re bakaulengwe ba lemoga, ba mo isa kwa Kaisarea, ba be ba mo romela kwa Tareso.
Bagal. 1:21
31Jaanong phuthego ya nna mo kagisong nageng yotlhe mo Jutea le mo Galelea le mo Samaria, ya agega, ya tswelela pele mo go boifeng Morena, ya oketsega ka thuso ya Mowa o o Boitshepo.
32Jaanong ya re Petoro a ba etela botlhe, a fitlha le kwa baitsheping ba ba agileng kwa Lita. 33A fitlhela monna mongwe teng yo leina la gagwe e leng Enea, yo o neng a ntse a letse mo bolaong e setse e le dinyaga di le robedi, a sule mhama. 34Petoro a mo raya a re: “Enea, Jesu Keresete o a go fodisa; tsoga o ikalolele!” A akofa a tsoga. 35Botlhe ba ba agileng mo Lita le mo Sarone ba mmona, ba be ba sokologela Moreneng.
36Jaanong go ne go le morutwa mongwe wa mosadi kwa Jope, yo leina la gagwe e leng Tabitha, fa go fetolwa ke go re Dorokase.9:36 Ke go re: Tshephe. Ene o ne a tletse ditiro tsa lorato, a atswa ba bantsi. 37Ka malatsi ao a lwala, a ba a swa. Ya re ba sena go mo tlhapisa, ba mmaya mo ntlwaneng e e kwa godimo. 38Ya re ka Lita a le gaufi le Jope, mme barutwa ba utlwa gore Petoro o teng, ba roma banna ba le babedi go ene, ba mo rapela ba re: “O se ka wa diega go tla go rona.”
39Petoro a nanoga, a ya nabo. Ya re a sena go fitlha teng, ba mo isa kwa ntlwaneng e e kwa godimo. Mme batlholagadi botlhe ba tla ba ema fa go ene ba lela, ba mo supetsa mesese le diaparo tse Dorokase a di dirileng a sa ntse a na nabo. 40Ke fa Petoro a ba ntshetsa kwa ntle botlhe, a khubama a rapela, a ba a retologela kwa serepeng a re: “Tabitha, tsoga!” A buduloga matlho, mme ya re a bona Petoro, a kanamologa.
41Petoro a mo neela seatla, a mo kakatlolola, a ba a bitsa baitshepi le batlholagadi, a mo ba supetsa a phela.
42Ga ba ga itsiwe mo Jope yotlhe, mme ba bantsi ba dumela mo Moreneng. 43Petoro a tlhola malatsi a se kae mo Jope mo go Simone mongwe, mosugi wa matlalo.


text:
Mo tsamaong ta hisetori ya MaZulu, go ne go se na le ntlha ya setso sa botshelo ba MaZulu moo tumelo e sa nnang le seabe: ka mo ntweng, mo meletlong, mo magatong a a farologaneng le ditlhakatlhakano mo matshelong a batho a sebele, mo temothuong le tshireletsego ya ikonomi, jalo jalo.
Ka dinako tsotlhe, badimo ba lejwa jaaka motswedi oo thuso le kaelo di ka tswang morago ga thuanyo e e maleba ka setlhabelo. Mo godimo ga tlotlo e ba e bontshang badimo ba bona, MaZulu gape ba dumela mo go setshedi se se fetang botlhe ka maatla, Unkulunkulu, yo o ‘tlotseng go tswa mo bolaong ba dirosa' mme a tlhola diphologolo tsotlhe tsa naga, dikgomo le diphologolo tsa kwa sekgweng, dinoga le dinonyane, metsi le dithaba, gammogo le letsatsi le ngwedi.
Go ya ka ditumelo tsa MaZulu, batho ba na le mmele (umzimba) le mowa kgotsa mowa (idlozi). Mo godimo ga moo, go na le inhliziyo (pelo kgotsa maikutlo) ingqondo (boboko, tlhaloganyo, go tlhaloganya) le isithunzi (seriti, semelo). MaZulu a dumela gore isithunzi se nna mowa wa badimo morago ga loso, fela morago ga moletlo wa ukubuyisa o setse o dirilwe ka nako eo mowa o ‘bosediwa gae'.
Setlhabelo se na le seabe se se botlhokwa mo go tlameleng kgolagano le mewa ya badimo, se neelana ka leporogo le le kgontshang motho go kopa molemo kgotsa go leboga mewa ya badimo ka masego a bona. Mewa ya badimo go dumelwa gore ge na le maatla a go laola maatla a tlhago mme e a lopiwa pele ga ditiragalo tsotlhe tse di leng botlhokwa.
MaZulu a farologanya gare ga ditlhopha di le pedi tsa setlhabelo. Sa ditebogo (ukubonga) se diragala fa sengwe se se siameng se ka nna gona, jaaka fa mosimane a fitlhetse nako ya diphetogo tsa bašwa, fa go na le dijo di le dintsi, kgotsa fa botshelo mo umuzi bo tsamaile sentle mme go ne go na le malwetse a mannye.
Ukuthetha, setlhabelo sa go omana, se diragala fa batho ba umuzi ba tlhokafala go sa itsege, kgotsa fa dilo di lebega e kete di a senyega le motho a ikuytlwa a bogisegile. Ditlhabelo tsotlhe, tse ka tlwaelo e leng tsa dikgomo kgotsa dipodi, di dirilwe go ya ka meetlo le tshegetso e tsepameng ya tsamaiso le thulaganyo jaaka ka fa di sa letlelwa, setlhabelo ga se fela fa se ka se tliseng dipoelo, mme se ka nna kotsi.
Ka nako ya ngwagakgolo wa bo20, baitseanape ba setso ba nnile maloko a le nngwe ya dikereke tse di ikemetseng, e e batlang go kopanya tiriso ya Sekeresete tebang le badimo. E nngwe ya tseno, Ibandla lamaNazaretha, e ratega segolo thata mo MaZulung a kwa metseselegaeng.
E tlhomilwe ka 1911 ke Isaiah Shembe, e e itsegeng ka tlwaelo jaaka kereke ya Shembe, dikantorokgolo tsa kereke di kwa Inanda kwa ntle ga Durban, mme e na le balatedi ba le bantsi mo metseselegaeng, ba apara diaparo tse di dirilweng ka ditalama tse di tlhageletseng, mme ba obamela ka go opela le go bina.
Translated by Lawrence Ndou


text:
31Jaanong a mpontsha Jošua, moperesiti yo mogolo, a eme fa pele ga moengele wa Morena, le Satane a eme ka fa letsogong le le jang la gagwe go mmaya molato.
Jobe 1:9
Tshen. 12:10
2Mme moengele wa Morena a raya Satane a re: “A Morena a go kgalemele, wena Satane! Ee, Morena yo o itlhophetseng Jerusalema a a go kgalemele! Yoo a ga se motswaiso o o swatotsweng mo molelong?”
Amose 4:11
3Mme Jošua a bo a apere diaparo tse di maswe a ntse a eme fa pele ga moengele, 4mme moengele a fetola, a raya ba ba emeng fa pele ga gagwe a re: “Mo apoleng diaparo tse di maswe!” A ba a mo raya a re: “Bona, ke tlositse molato wa gago mo go wena, ke go apesa diaparo tsa moletlo.”
61:3
5Mme ka re: “A ba mo rwese tlhoro ya boperesiti e e phepa mo tlhogong!” Ke fa ba mo rwesa tlhoro e e phepa me tlhogong, ba mo apesa diaparo, moengele wa Morena a ntse a eme gona.
6Mme moengele wa Morena a tiisetsa Jošua a re: 7“Morena wa masomosomo o bua jaana a re: ‘Fa o sepela mo ditseleng tsa me, fa o boloka thulaganyo ya me, o tla nna mookamedi mo Ntlong ya me; le gona o tla disa malapa a me, mme ke tla go naya tetlelelo ya go ka tsamaya mo go bone ba ba emeng fa.
8A ko o utlwe, Jošua, moperesiti yo mogolo, wena le baperesiti ka wena ba ba ntseng fa pele ga gago; gonne bone ke banna ba sesupo se se gakgamatsang; gobane bonang, ke tla tlisa Letlhogela, motlhanka wa me.
Sag. 6:12
Jer. 23:5
33:15
9Ee, bonang lentswe le ke le beileng fa pele ga Jošua; mo lentsweng le le lengwe le go na le matlho a supa; bonang, ke tla gwaya mafoko mo go lone,’ go bua Morena wa masomosomo. ‘Ke tlosa molato wa lefatshe le ka letsatsi le le lengwe fela.’
Tshen. 5:6
10Morena wa masomosomo o bua a re: ‘Ka letsatsi leo lo tla laletsanya fa tlase ga setlhare sa moweine le fa tlase ga setlhare sa feie.’ ”
Miga 4:4


text:
Portal:Biography
Botshelo jwa ga Ratsei Setlhako
Bontsi bo mo akotse ka letsatsi la maitiso a bopelotlhomogi a masole kwa kampeng ya Sir Seretse khama base.Mogaka a leletswa ke setlhopha sa masole sa diphala, a gogotlega ka pina ya mogaka, Ratsie Setlhako ya “ A re chencheng.”
A tloga ngwaga o o latelang a oloma ka Kamponwane fa pele ga Tautona wa lefatshe leno Ian Khama Seretse Khama, bagolwane ba puso, ba mafatshe a sele le setshaba. Moragonyana, lekawana la iponatsa gape Tautona a ikanisiwa ka 2014, fa dikagong tsa palamente. Naledi e ne ya sala lekawana morago go utlwa ka ene mabapi le poko ya gagwe.
Fa a ikaela Naledi, lekawana le le boleta ka puo la re, “ke bidiwa Gosego Letsatsi, go tswa kwa Maunatlala, kwa kgotleng ya Mankga, kwa kopung kwa lekgaphong la mma mogatsa Kgari.” Philo kwa ga mme Gabaikanngwe Seleka le rre Oreokame Magosi ya ipolelela Naledi, e tlatsa ka gore ke ngwana wa boraro mo go ba le batlhano.
Mabapi le poko, lekawana le lotlega gore, “ke simolotse kwa madisong, go gangwa go neelwa dikgomo di bokwa. Re ne re itisa ka yone kwa masimong a bidiwa Mmabothubela.” Letsatsi o tlhalosa gore mo lesikeng la bone poko ke segotso, “Ntatemogolo, motsala mme, Morris Kebobonye Letsatsi e ne e le mmoki, ke ene yo ke reeletsweng ka ene.” Mmoki a bua a tlala monyenyo, o boa o oketsega, “ le kwa ga borre, malommaa ntate, Rantoso Magosi ke mmoki le moletsi wa katara.” Mmoki a bua ka khumo e kgolo ya tikologo ya gagwe e e tshume ya poko.
Fa a tswelela o galaletsa thata thulaganyo ya dipina le maboko gore emo agile thata fa a ntse a itlhokoletsa poko. O supa fa poko ya ga Ponatshego Mokane,Sekokotla Kaboeamodimo, Ratsie Setlhako le Moroka Moreri le tsone di mo oketsa magale ka metlha.
Lekawana le le magolo mantle la poko le bolela fa poko e ne ya mo rotloetsa thata go rata ditso tsa Batswana,mme a eletsa go itse ka mephato, “ntatemogolo yo ke teeletsweng ka ene e ne
e le Lelekantwa, mme ka eletsa thata go itse ka mephato.”
Kgatlhego ya go itse ka mephato, mmoki o bolela fa e ne ya mo gwetlha go ya go rupa, ‘ ka letso ke Motalaote, ke tlhagana le Bakgatla. Ke ne ka ya go rupa kwa go bone, mme ka aloga ke le Ledibelankwe. Ke teng kwa ke ne ka tlhaloganya botshelo jwa Setswana, mme se sa nonotsha poko ya me.”
Letsatsi jaaka monana, o bolela fa poko ya gagwe kwa ntle ga dipina le maboko, baboki ba bangwe le lorato lwa ngwao e ne ya betlega kwa sekolong, “ ke bokile kwa sekolong sa magare sa Maunatlala Junior go fitlhelela ke fetsa.”
A re go tswa Maunatlala a ya kwa sekoleng se segolwane sa Lotsane, kwa a ileng a boka mme a supa fa a nnile le thotloetso e ntsi ka morutabana wa nako eo, Tebogo Motswetla le mogokgo, Marks Mophuting, ba a supang ka boipelo fa ba mo rotloeditse thata.
Moeka yo gompieno a berekang e le morutabana wa tsa kgwebo kwa sekoleng sa magare sa Maoka, o bolela fa le jaana a santse a tshwere ka thata mo mhameng wa setso wa poko. Jaaka baboki ba a tle ba latlhelelwe sepe ke bagolo ba ba ba bokang, Letsatsi le ene o akotse ditebogo, “ngwaga o o fetileng ke ne ka boka Kgosi Mogwera kwa Maunatlala, a mpha kgomo ka e bitsa Tsogolakgosi.Tautona kwa Palapye o ne a mpha kgomo, ka e bitsa Puso ya makgoa.”
Mmoki o bolela fa a nna a lalediwa go boka mo medirong e e farologanyeng ya maphata, e bile a ikaelela go tsweledisa poko ya gagwe, “botshelo jwa Setswana ke bone bo dirang gore o ikitse, tiro ya Business Studies, e bogadi bo gaufi, poko yone ke tsalwa le yone, ka yone ka re semonate se ingwaelwa, goo ra motho go thebe phatshwa.” Mogaka a laela Naledi.


text:
Tshupo ya Diphologolo
Dikgomo tsotlhe, dinku, dipodi, dintšhe, dikolobe le dipitse di tshwanetse go tshwaiwakgwebo le letshwao la go supa, go ya ka Molao wa Tshupo ya Diphologolo (Molao wa 6 wa 2002). Tshupo ya diphologolo, ga e dire fela gore go nne botlhofo gore beng ba kgone go bona diphologolo tse di timetseng kgotsa tse di utswitsweng, mme le go otlhaya magodu a leruo.
Tiro ya Kopo
Balemirui ba tshwanetse go dira kopo ya go tshwaya go tswa mo Mokwadising wa Tshupo ya Phologolo kwa Lefapha la Bosetšhaba la Temothuo, Dikgwa le Ditlhapi. E e kwa ntle ke batswadisi ba dipoo, ba ba tshwanetseng go kwadisa diphologolo tsa bona le Mokgatlho wa Diruiwa wa Buka ya Dipoo wa Aforika Borwa.
Diforomo tsa go dira kopo di ka bonwa kwa dikantorong tsa katoloso, dikantoro tsa magiseterata, diyuniti tsa go utswa diruiwa kwa Ditirelong tsa Sepodisi sa Aforika Borwa le Mokwadisi wa Tshupo ya Diphologolo. Dikopo di tshwanetse go latelwa ke bopaki jwa aterese – tse di bogolo bo fetang dikgwedi di le tharo.
Fela fa kopo e amogetswe, e tsaya dibeke tse di ka nnang tse pedi gore Mokwadisi a kwadise letshwao mo Thulaganyong ya Ikwadiso ya Diphologolo ya Bosetšhaba eo e leng fela Ditirelo tsa Sepodisi sa Aforika Borwa di nang le phitlhelelo.
Letshwao la tshupo le le kgethegileng mo go mong mongwe le mongwe le go nna le matshwao o o sa feteng tharo kgotsa (ditlhaka or matshwao). Ga go ope yo a tshwanelang go dirisa letshwao la go supa kwa ntle ga tetla ya mong. Fa letshwao le ka sutisediwa kwa mongwe o sele, mong yo mošwa e tshwanetse go dira kopo ya go sutisiwa.
Melawana
Melao e e riling e teng, e e laolang bogolo popego, paterone le thulaganyong ya matshwao a tshupo gammogo le tsela e e rileng ya ka dikarolo tsa diphologolo di ka kgotsa di ka se tshwaiwe. Dikwalo tsa mmele, sekao, di ka se fete dimilimetara di le 20 ka bophara kgotsa botelele, fa e le gore matshwao a bosupo a tshwanetse go nna go feta dimilimetara di le 40 mme e sa feteng dimilemetara di le 100 bophara le kwa godimo.
Go ya ka Foramo ya Bosetšhaba ya Thibelo ya go Utswiwa ga Diruiwa, diphologol di tshwanetse go tshwaiwa mo sebakeng sa dibeke tse pedi morago ga go rekwa.Dikgomo
di ka kwalwa mo mmeleng go tloga ka kgwedi e le nngwe le go tshwawa go tloga ka dikgwedi di le thataro. Di tshwanetse go tshwaiwakgwebo ka nako ya leino la kwa pele la ntlha la leruri le tlhagelela (dikgato tsa meno a mabedi). Leino le bewa mo tsebeng nngwe le nngwe, fa karolo nngwe le nngwe e e bonalang ya mmele, kwa ntle ga molala, di ka nna tsa tshwaiwa. Balemirui ba tshwanetse go ela tlhoko go se tshwae dikarolo tsa mmele tse di ka nnang le khuetso e e sa siamang mo boleng jwa lemorago.Diruiwa tse dinnye
, jaaka dinku le dipodi, gammogo le dikolobe, di tshwanetse go kwala mo mmeleng ka kgwedi e le nngwe ya dingwaga, le mokwalo mo mmeleng o beilwe mo tsebeng nngwe le nngwe.Dintšhe
di ka nna tsa tshwaiwakgwebo fa tlase ga maphuka, go tloga ka kgwedi e le nngwe go fitlha go dikgwedi di le thataro. Di ka nna tsa tshwaiwa go tswa mo dikgweding di le thataro mo lotlhakoreng lwa kwe ntle la dirope tsa tsona. Letshwakgwebo kgotsa go kwala mo mmeleng go tla nna le ditlhaka di le pedi fela, le matshwao a a beilweng a ka nnang dimilimetara di le 6 ka kgaogantsho, e ka nna fa thoko kgotsa ka fa tlase ga nngwe le nngwe le ditlhaka tsa letshwao le beilwe fa thoko ga tsona.Dipitse
di ka nna tsa kwalwa mo mmeleng go tswa mo dikgweding di le thataro mme tsa tshwaiwakgwebo go tloga mo dikgweding tse di lesomepedi.
Translated by Lawrence Ndou


text:
Sepatela
Sepatela kgotsa Kokelo ke ditlhamelo tsa botsogo di diragalelang tengngo nale bao ba ba nag le boitsaanape jwa kalafi ka didirisiwa tsone tsa teng. Sepatela se se itsegeng thata ke sa morafe otlhe, se nale ga ba bolwetse jwa patlako ba thusetswang teng. Sa kgaolo sepatela se thusa bone ba lefelo leo, se nale didirisiwa tse di farologaneng jaaka malao a balwetse go thusa ba ba robadiwang. Dipatela di farologane go laola gore se thusa ba malwetse afe jaaka sepatela sa bana, sa tshidilo maikutlo, balwetse ba tlhaloganyo jalo jalo. Tsone dipatela tse di thusa thata batho ba lefelo leo ka madi a a ko tlase go nale sa morafe otlhe. Go nale gape sepatela sa go tlhatlhelela dithuto bogolo thata mo baithuting ba ba ithutela bongaka kgotsa ka kalafi. Mo mefuting ya dipatela go nale gape se se botlhana ka dikago le ditlhamelo ebong kokelwana. Dikokelo kgotsa dipateladi nale makalana kgotsa maphata gone mo sepateleng a thusa mo malwetse a a farogogane jaaka jwa pelo, dikaro jalo jalo go ya ka bokgone jwa baitsaanape lo ba lekalana leo. Go be go nna gape le fa ba thusang ka tsa kalafi(diritibatsi), ko ba seipone jalo jalo.
Sepatela bontsi jwa nako ka tsa madi di thusiwa ke goromente wa lefatshe leo wa lephata la botsogo le ba mekgatlho e e ikemetseng ka nosi. Bogologolo di ne di tlhamelwa ke ba dikereke tse di farologaneng le baeteledi pele ba morafe. Maltsi a gompieon di godile dipatela ebile di nale baitsaanape ba malwetse ka go farologana go nale bogologolo ka go ne go nale baithaopi go tswa mo maphateng a ba kereke. Mme re fa go le jalo, bakereki bangwe ba ntse ba tsweletse ka go thusa mo dikokelong kgotsa dipatela le bakeresete bangwe . Se se dirwa ke gore lefoko le la kokelo kgotsa sepatela le raya ko go fiwang thuso ya botsogo, lerato le kgotlhatso ke ka moo bakeresete bangwe ba santse ba tsweletse ba moon yoo.


text:
Welcome to Setswana.co.za
E Ea Eaba Eabo Eaka Eang Eare Eba Ebang Ebanyaneng Ebe Ebedisa Ebela Ebile Ebileng Ebola Ebolaka Ebolela Ebolelwa Ebolwa Ebong Ebotse Ebotswe Edimola Edimologa Edimologo Edira Editse Ediwa Ee Eena Eeng Efangele Efe Efela Efeng Efoga Eha Ehe Ehee Eisa Eitse Eiye Eka Ekaba ekabo Ekaeka Ekaekega Ekaka Ekana Ekang Ekare Ekareng Eke Ekee Ekeke Ekete Ekote Eksoda Ela Elama Elamela Elatlhoko Ele Elega Elegisa Elela Elele Elellwa Eleng Eletlhoko Eletsa Eletsang Eletsega Eloi Elola Elwa Elwatlhoko Elwe Ema Emaema Emalalana Emalana Emana Emang Emara Emarisa Eme Emela Emelalana Emelela Emella Emelletse Emera Emere Emisa Emoga Emola Emong Empa Ena Enana Ene Eng Engfala Engwa Engwe Enngwe Eno Enono Enta Ente Entsa Entse Entseana Entsha Entsho Entswe Enwa Eo Eola Eona Eosi Eotlhe Epa Epe Epega Epela Epetsa Epile Episa Epiwa Epolla Epologa Epolola Epololwa Era Ere Erega Ereka Ereke Erekisi Erete Erile Erote Esaia Esale Esdrase Ese Esebeng Esekiele Esela Eselana Esele Esemesa Esemeso Eseng Esere Esi Esing Esita Esitana Eso Esong Esthere Eta Etalana Etela Etelana Etelelwa Etella Ethimola Etile Etla Etlang Etlare Etleetsa Etleetsega Etleetsegela Etleleditswe Etleletsa Etlere Etletsa Etletsega Etlo Etloku Etlong Etsa Etsaetsa Etsaetsega Etsaetsiwa Etsagala Etsagalang Etsagatsa Etsagetse Etse Etseditse Etseditswe Etseletsa Etsetsa Etsho Etshwa Etsolla Etsuwa Etsuwe Etswa Etswe Eu Euo Ewa Eya Eyo


text:
ETSA TUMELO YA BONE | DAFIDE
“Tlhabano Ke ya Ga Jehofa”
DAFIDE o leka go feta mo gare ga masole a a ntseng a tshaba. Matlho a bone a tletse letshogo fa ba ntse ba tshaba ka ntlha ya baba ba bone. Ke eng se se ba tshositseng thata jaana? Dafide o tshwanetse a bo a ne a ba utlwa ba ntse ba boaboeletsa lefoko le le lengwe. E ne e le leina la monna mongwe. Fa Dafide a leba, o bona monna yo o ronokang a ema mo mokgatšheng, mokaloba yo o goletseng kwa godimo thata go gaisa ope fela yo Dafide a kileng a mmona.
Goliathe! Dafide o ne a kgona go tlhaloganya lebaka la go bo masole a Iseraele a ne a mo tshaba, e ne e le serintlha sa motho. Fa a sa apara seaparo sa gagwe sa ntwa, bokete jwa gagwe bo ka tswa bo ne bo lekana le jwa banna ba babedi ba ba maatla. Mme o ne a tshwere dibetsa tsa ntwa e bile e le motlhabani yo o maatla thata yo o nang le maitemogelo. Goliathe o ne a goa a galefile a gwetlha ntwa. Akanya fela o utlwa lentswe la gagwe le le maatla le utlwala mo dithabeng fa a ntse a sotla masole a Iseraele le kgosi ya one e bong Saulo. O ne a ba raya a re ba romele lesole lepe fela go tla go mo lwantsha gore ntwa eno e kgone go fela ka bonako!—1 Samuele 17:4-10.
Baiseraele ba ne ba mo tshaba. Kgosi Saulo le ene o ne a mo tshaba. Dafide o ne a bolelelwa gore go ne go setse go fetile kgwedi maemo a ntse jalo! Fa Goliathe a ntse a sotla Baiseraele letsatsi le letsatsi, go ne go se ope wa masole a Bafilisitia le a Baiseraele yo o neng a batla go simolola ntwa. Dafide o ne a tshwenyegile thata. Go ne go tlhabisa ditlhong tota go bona gore kgosi ya Iseraele le masole a gagwe, go akaretsa le bomogoloe Dafide ba bararo, ba ne ba tshaba mokaloba yono! Mo go Dafide, Goliathe yono wa moheitane o ne a sa sotle masole a Iseraele fela, o ne a tlontlolola Modimo wa Iseraele e bong Jehofa! A go ne go na le sengwe se lekawana leno le neng le ka se dira? Ke eng se re ka ithutang sone ka tumelo ya ga Dafide?—1 Samuele 17:11-14.
“MO TLOTSE, GONNE YO KE ENE!”
Mma re boele morago dikgwedi di le mmalwa. Go ne go setse go le lotlatlana fa Dafide a ntse a disitse dinku golo gongwe kwa dithabeng tse di gaufi le Bethelehema. E ne e le lekawana la maratagolejwa, gongwe a sa ntse a le mo dingwageng tsa bolesome, mosimane yo mohibitswana yo o nang le matlho a mantle. Fa a le nosi, o ne a tshameka harepa. O ne a kgatlhwa ke popo ya Modimo e bile e le setswerere mo mminong ka gonne o ne a fetsa nako e ntsi a ikatisa. Maitseboa mangwe Dafide o ne a bidiwa. Rraagwe o ne a batla go mmona ka bonako.—1 Samuele 16:12.
O ne a fitlhela rraagwe e bong Jese a tlotla le monnamogolo mongwe. E ne e le moporofeti yo o ikanyegang e bong Samuele. Jehofa o ne a mo rometse gore a ye go tlotsa ngwana mongwe wa ga Jese gore e nne kgosi e e latelang ya Iseraele! Samuele o ne a setse a bone bomogoloe Dafide ba le supa mme Jehofa o ne a mmoleletse gore ga a tlhophe ope wa bone. Fa Dafide a goroga, Jehofa o ne a raya Samuele a re: “Mo tlotse, gonne yo ke ene!” Samuele o ne a bula lenaka le le nang le oli e e kgethegileng mme a e tshela mo tlhogong ya ga Dafide fa pele ga bomogoloe. Go tloga ka nako eo, botshelo jwa ga Dafide bo ne jwa fetoga. Baebele ya re: “Moya wa ga Jehofa wa simolola go dira mo go Dafide go tloga ka letsatsi leo go ya pele.”—1 Samuele 16:1, 5-11, 13.
A Dafide o ne a simolola go ikgodisa ka gonne a tloditswe go nna kgosi e e latelang? Nnyaa, o ne a ikemiseditse go leta Jehofa gore a dirise moya wa gagwe go mo itsise gore ke leng a tshwanetseng go sikara maikarabelo a go nna kgosi ya Iseraele. Fa a ntse a letile jalo, o ne a tswelela ka tiro ya gagwe ya go nna modisa. E ne e le tiro e a neng a e rata e bile a e dira ka bopelokgale. Letsomane la ga rraagwe le kile la tlhaselwa makgetlo a mabedi, nako nngwe ke tau mme mo lekgetlong lengwe ke bera. Dafide ga a ka a ema kgakala a bo a leka go leleka dibatana tseno. Go na le moo, o ne a simolola go lwa le tsone go sireletsa letsomane la ga rraagwe. Mo makgetlong ao oomabedi, o ne a bolaya dibatana tseo!—1 Samuele 17:34-36; Isaia 31:4.
Fa nako e ntse e ya, Dafide o ne a bidiwa gape. Kgosi Saulo o ne a utlwetse ka ene. Le fa gone Saulo e ne e sa ntse e le motlhabani yo o maatla, Jehofa o ne a sa tlhole a mo amogela ka gonne a ile a tlhokomologa ditaelo tsa Modimo. Jehofa o ne a sa tlhole a mo ema nokeng ka moya wa gagwe mme seo se ne se dira gore gangwe le gape kgosi e nne le moya o o bosula—e nne bogale, e belaele batho le go rata ntwa. Fa moya oo o o bosula o mo tsene, mmino e ne e le one fela o dirang gore a ikutlwe botoka. Banna bangwe ba ga Saulo ba ne ba utlwaletse gore Dafide ke rammino le motlhabani. Ka jalo, Dafide o ne a bidiwa gore e tle go nna rammino mo ntlong ya ga Saulo le go nna motsholadibetsa wa gagwe.—1 Samuele 15:26-29; 16:14-23.
Basha ba ka ithuta go le gontsi mo tumelong ya ga Dafide. Ela tlhoko gore o ne a fetsa nako e ntsi a dira dilo tse di neng di mo atametsa gaufi le Jehofa. Gape o ne a nna pelotelele fa a ntse a ithuta go nna le bokgoni jwa go dira ka diatla mme seo sa dira gore a bone tiro motlhofo. Sa botlhokwa le go feta, o ne a latela kaelo ya moya wa ga Jehofa. Ruri rotlhe re ithuta dithuto tsa botlhokwa mo sekaong sa gagwe!—Moreri 12:1.
“O SE KA WA LETLA PELO YA MONNA OPE YA PHUTLHAMA MO TENG GA GAGWE”
Fa Dafide a ntse a direla Saulo, gantsi o ne a ya gae go ya go disa letsomane la ga rragwe, ka dinako tse dingwe a tsamaya lobaka lo loleele. Nako nngwe Jese o ne a romela Dafide gore a ye go tlhola bomogoloe ba bararo ba e neng e le masole a ga Saulo. Dafide o ne a reetsa rraagwe mme a tseela bomogoloe dilwana tse ba neng ba di tlhoka a ya kwa Mokgatšheng wa Ela. Fa a goroga, o ne a gamaregile tota go bona seemo se re tlotlileng ka sone kwa tshimologong. Mephato e mebedi eno ya sesole e ne e eme e lebane mo matlhakoreng a mabedi a mokgatšha ono.—1 Samuele 17:1-3, 15-19.
Dafide o ne a sa kgone go itshokela se a se bonang. Go tla jang gore masole a Modimo yo o tshelang e bong Jehofa, a tshabe motho fela yo o sa reng sepe, le gone e le moheitane? Dafide o ne a tsaya gore Goliathe o sotla Jehofa ka tlhamalalo. Ka jalo, o ne a simolola go tlotla le masole gore ba ka fenya Goliathe jang. Go ise go ye kae, mogoloe Dafide e bong Eliabe o ne a utlwa se Dafide a neng a se bua. O ne a kgalema Dafide ka bogale, a mo latofatsa gore o ne a tlile go leba batho ba bolawa kwa ntweng. Mme Dafide o ne a mo araba a re: “Ke dirile eng jaanong? A e ne e se lefoko fela?” Go tswa foo, o ne a nna a bua ka bopelokgale kafa Goliathe a ka fenngwang ka teng mme mongwe o ne a bolelela Saulo se Dafide a neng a se bua. Kgosi e ne ya laela gore Dafide a tlisiwe kwa go ene.—1 Samuele 17:23-31.
Dafide o ne a bua jaana ka Goliathe a leka go kgothatsa kgosi: “O se ka wa letla pelo ya monna ope ya phutlhama mo teng ga gagwe.” Saulo le banna ba gagwe ba ne ba kgobegile marapo thata ka ntlha ya ga Goliathe. Gongwe ba ne ba dirile phoso ya go ipapisa le mokaloba yono, ba ipona ba fitlha mo mpeng ya gagwe ka boleele. Ba ne ba akanya kafa mokaloba yono a tlileng go ba fenya ka gone le go ba nyeletsa ka bonako. Mme Dafide ene o ne a sa akanye jalo. Jaaka re tla ithuta, o ne a bona bothata jono ka tsela e e farologaneng gotlhelele le ya bone. Ka jalo, o ne a ithaopela go lwa le Goliathe.—1 Samuele 17:32.
Saulo o ne a raya Dafide a re: “O ka se ka wa kgona go ya go tlhabana le Mofilisitia yo, gonne o mosimanyana fela, mme ene ke monna wa ntwa go tloga bosimaneng jwa gagwe.” A tota Dafide e ne e le mosimanyana fela? Nnyaa, mme o ne a le monnye tota gore a ka nna lesole e bile a ka tswa a ne a lebega a le mosha. Le fa go ntse jalo, Dafide o ne a itsege e le motlhabani yo o pelokgale e bile a ka tswa a ne a ela go wetsa dingwaga tsa bolesome ka nako eo.—1 Samuele 16:18; 17:33.
Dafide o ne a tlhomamisetsa Saulo gore o tla fenya ka go mmolelela se a se dirileng ka tau le ka bera. A o ne a ikgantsha? Nnyaa. Dafide o ne a itse gore go tlile jang gore a fenye. O ne a re: “Jehofa, yo o nkgolotseng mo leroong la tau le mo leroong la bera, ke ene yo o tla nkgololang mo seatleng sa Mofilisitia yono.” Saulo o ne a bua jaana a itlhobogile: “Tsamaya, mme e kete Jehofa a ka nna le wena.”—1 Samuele 17:37.
A o ka rata go nna le tumelo e e tshwanang le ya ga Dafide? Ela tlhoko gore tumelo ya ga Dafide e ne e theilwe mo dilong tsa mmatota. O ne a dumela mo Modimong ka gonne a mo itse e bile a bone kafa a ileng a mo thusa ka gone. O ne a itse gore Jehofa ke Mosireletsi yo o lorato le gore ke Modiragatsi wa ditsholofetso tsa gagwe. Fa re batla go nna le tumelo e e ntseng jalo, re tshwanetse go nna re ithuta ka Modimo yo o kwadileng Baebele. Fa re tshela go dumalana le se re ithutang sone, re tla lemoga gore diphelelo tse di molemo di tla nonotsha tumelo ya rona.—Bahebera 11:1.
“JEHOFA O TLA GO TSENYA MO SEATLENG SA ME”
Kwa tshimologong, Saulo o ne a leka go apesa Dafide diaparo tsa gagwe tsa ntwa. Diaparo tseno tsa ga Saulo di ne di batla di tshwana le tsa ga Goliathe e bile di dirilwe ka kopore. Le fa go ntse jalo, Dafide o ne a leka go tsamaya a apere diaparo tseo tse di bokete mme o ne a lemoga gore ga di na go mo thusa. O ne a sa katisediwa go nna lesole, ka jalo, o ne a sa tlwaela go apara diaparo tsa ntwa, segolobogolo seaparo sa ga Saulo yo e neng e le monna yo moleele go ba gaisa botlhe mo Iseraele! (1 Samuele 9:2) O ne a di apola mme a apara seaparo se a neng a tlwaetse go se apara, se se neng se thusa modisa gore a kgone go sireletsa letsomane la gagwe.—1 Samuele 17:38-40.
Dafide o ne a tsaya thobane ya gagwe, a tsenya beke mo legetleng mme a tsaya motsekedi. Motsekedi e ka tswa e ne e le sebetsa sa maemo a a kwa tlase, mme gone se ne se le kotsi thata. Motsekedi e ne e le kgole e e dirilweng ka letlalo e o kgonang go tsenya leje mo go yone mme e ne e le sebetsa se badisa ba neng ba se rata. Modisa o ne a tsenya leje mo motsekeding, a bo a o dikolosa thata, go tswa foo a bo a tlogela kgole e le nngwe mme leje le bo le tswa ka lebelo le le kwa godimo thata. E ne e le sebetsa se se kotsi thata jaana mo ka dinako dingwe go neng go na le masole mangwe a a neng a se dirisa mo ntweng.
A tlhometse ka sebetsa, Dafide o itlhaganelela go ya go kopana le mmaba wa gagwe. Akanya fela Dafide a ntse a rapela fa a ntse a inama mo karolong e e omeletseng ya mokgatšha a sela maje a matlhano a a borethe. Go tswa foo, o ya kwa lefelong la ntwa, a sa tsamaye go na le moo, a taboga!
Goliathe o ne a akanya eng fa a bona Dafide? Re bala jaana: “A simolola go mo nyatsa ka gonne e ne e le mosimanyana fela e bile a le mohibidu, a na le ponalo e ntle.” Goliathe o ne a goa a re: “A ke ntša, mo e leng gore o tla kwa go nna ka dinthe?” Go bonala a ne a bona fela beke ya ga Dafide e seng motsekedi o a neng a o tshwere. O ne a tlhapatsa Dafide ka modimo wa Bafilisitia mme a ikana gore o tla tsaya setopo sa mmaba yono yo a mo nyaditseng a bo a se naya dinonyane le dibatana tsa naga. —1 Samuele 17:41-44.
Go tla go fitlha le gompieno, mafoko a Dafide a neng a mo raya one a sa ntse a dirisiwa le ke batho ba ba nang le tumelo mo Modimong. Akanya fela o utlwa lekawana leno le goa Goliathe le re: “O tla kwa go nna ka tšhaka le ka lerumo le ka lerumo le le konopiwang, mme nna ke tla kwa go wena ka leina la ga Jehofa wa masomosomo, Modimo wa mela ya tlhabano ya Iseraele, ene yo o mo kgobileng.” Dafide o ne a itse gore maatla a motho le dibetsa tsa gagwe ga di botlhokwa thata. Goliathe o ne a tlontlolotse Jehofa Modimo mme Jehofa o ne a tlile go mo araba. Jaaka Dafide a ile a tlhalosa, “tlhabano ke ya ga Jehofa.”—1 Samuele 17:45-47.
Ga se gore Dafide o ne a sa bone gore Goliathe e ne e le serintlha sa motho le gore o ne a tshwere dibetsa. Le fa go ntse jalo, ga a ka a letla gore dilo tseo di mo tshose. Ga a ka a dira phoso e Saulo le masole a gagwe ba neng ba e dira. Dafide ga a ka a ipapisa le Goliathe. Go na le moo, o ne a mo leba ka tsela e Jehofa a neng a mo leba ka yone. Goliathe o ne a le moleele thata mo bathong ba bangwe ka gonne o ne a le boleele jwa dimetara di le 2,9 mme gone, a o ne a feta Molaodimogolo wa lobopo lotlhe? Boammaaruri ke gore, o ne a lekana fela le tshoswane, e Jehofa a neng a tlile go e fedisa!
Dafide o ne a tabogela kwa mmabeng wa gagwe, a ntse a ntsha leje mo bekeng. O ne a le tsenya mo motsekeding a bo a o dikolosa mo tlhogong go fitlha o letsa molodi. Goliathe o ne a atamela Dafide, gongwe motshodi wa thebe ya gagwe a le fa pele ga gagwe. Boleele jwa ga Goliathe bo ka tswa bo ne bo sa mo thuse ka sepe ka gonne motshodi wa thebe ya gagwe o ne a sa kgone go tsholeletsa thebe kwa godimo gore e sireletse tlhogo ya mokaloba yono. Mme ke gone kwa Dafide a neng a batla go mo itaya gone.—1 Samuele 17:41.
Dafide o ne a kolopa leje leo. Le bone jaaka le ya kwa tlhogong ya mokaloba yono. Jehofa o ne a tlhomamisa gore Dafide o tla kolopa leje leo gangwe fela. Leje leo le ne la betsa Goliathe mo tlhogong mme la nwelelela mo phatlheng ya gagwe. Mokaloba yoo o ne a wela fa fatshe ka sefatlhego! Gongwe motshodi wa gagwe wa thebe o ne a tlhanola direthe ka ntlha ya letshogo. Dafide o ne a tsaya tšhaka ya ga Goliathe mme a mo kgaola tlhogo ka yone.—1 Samuele 17:48-51.
Kgabagare, Saulo le masole a gagwe ba ne ba nna pelokgale. Ba ne ba goa ka lentswe le le kwa godimo mme ba lelekisa Bafilisitia. Go ne ga nna fela jaaka Dafide a ne a boleletse Goliathe fa a ne a re: “Jehofa . . . o tla lo tsenya mo seatleng sa rona.”—1 Samuele 17:47, 52, 53.
Gone jaanong batho ba ga Modimo ga ba nne le seabe mo dintweng. Nako eo e fetile. (Mathaio 26:52) Mme re sa ntse re tlhoka go etsa tumelo ya ga Dafide. Le rona re tshwanetse go tsaya Jehofa e le Motho wa mmatota, e le Modimo a le mongwe fela yo re tshwanetseng go mo direla le go mo tlotla. Ka dinako tse dingwe, re ka tsaya mathata a rona e kete ke mokaloba yo re ka se kgoneng go mo fenya mme fa a bapisiwa le maatla a ga Jehofa a a sa feleng, mathata ao a mannye fela thata. Fa re tsaya Jehofa e le Modimo wa rona e bile re na le tumelo mo go ene fela jaaka Dafide, ga go na mathata kgotsa dikgwetlho dipe tse di tla re tshosang. Ga go na sepe se se palelang Jehofa!


text:
1411Pesalome ya ga Dafita.
Morena, ke a go bitsa;
itlhaganele, o tle go nna;
utlwa lentswe la me,
fa ke goela go wena.
2A thapelo ya me e nne
jaaka maswalo fa pele ga gago;
a tsholetso ya me ya mabogo
e nne jaaka tshupelo ya maitsiboa.
29:39
3Morena,
beela molomo wa me tiso;
lebelela mojako wa molomo wa me.
4Se sokololele pelo ya me
kwa selong se se bosula
go dira ditiro tsa boikepo
le banna ba ba dirang bosula,
mme a ke se je monate o ba o jang.
5Mosiami a ka ntitaya, ke ka lorato,
a ka nkwatlhaya,
ke lookwane lwa tlhogo;
tlhogo ya me ga e kitla e lo gana.
Le fa go ntse jalo ke rapela
ka ntlha ya masula a bona.
Diane 27:5,6
6Fa baatlhodi ba bona
ba digwa mo makgotlhong,
ba tla utlwa mafoko a me,
fa e le a a monate.
7Marapo a rona a gasagasegile
fa mojakong wa felo ga baswi
jaaka fa motho a lema,
a gagola lefatshe.
8Gonne matlho a me a lebile wena
Modimo Morena;
ke batla botshabelo fa go wena;
se ntshe mowa wa me mo nameng.
9Mphemele mo thateng ya segole
se ba nthaisitseng ka sona,
le mo dirung
tsa ba ba dirang bosula.
10A baikepi ba wele mo lemeneng
la bona botlhe mmogo,
mogang nna ke fetang ke falola.


text:
Baitse ba Metlha ya Bogare ba Tsa Bokheneke
BOTEGINIKI jwa go dira gore didirisiwa di itirise bo setse bo atile mo madirelong—segolo bogolo didirisiwa tse di dirang tiro e le nngwe e e ipoapoeletsang. Mme gone didirisiwa tse di kgonang go itirisa kgotsa tse di direlwang dithulaganyo tse di rileng di simolotse go nna gone leng? A di nnile gone makgolo a se kae fela a dingwaga a a fetileng ka nako ya diphetogo tse dikgolo mo madirelong a kwa Yuropa? O ka nna wa gakgamadiwa ke go itse gore metšhine e e itirisang e ne e sa bolo go tlhamiwa lobaka lo loleele thata pele ga foo.
Mo tshimologong ya motlha o o bidiwang motlha wa diphitlhelelo tse dikgolo mo go tsa saense ya Boiselamo, go simolola ka lekgolo la bo8 go fitlha ka la bo13 C.E. le morago ga foo, bakanoki ba Botlhabagare ba ne ba ranolela mo Searabieng mekwalo ya saense le filosofi e e neng e na le tshedimosetso ya Bagerika ba ba itsegeng ba ba jaaka Archimedes, Aristotle, Ctesibius, Hero wa kwa Alexandria le Philo wa kwa Byzantium. * E re ka Mmusomogolo wa Boiselamo—o o neng o simolola kwa Spain go ralala Afrika Bokone le Botlhabagare go ya Afghanistan—o ne o na le metswedi eno le e mengwe ya tshedimosetso, o ile wa kgona go dira metšhine e e itirisang.
Mokwalahisitori ya botegeniki e bong Donald Hill a re metšhine eo “e ne e ka kgona go tswelela e dira ka lobaka lo loleele—diura, malatsi le go feta foo—go se motho ope yo o e laolang.” Go ne ga kgonega jang? Baenjenere ba ne ba tlhamile dithulaganyo tse di dirang gore metšhine e kgone go itirisa sentle. Metšhine eo e ne e dirisa metsi a a tswang mo ditankeng tse di beilweng kwa godimo go e naya maatla a a sa kgaotseng. Di-valve di ne di kgona go ipula le go itswala ka botsone kgotsa go fetola tsela e metsi a tsamayang ka yone. Gape metšhine eno e ne e na le bokgoni jwa go dira dilo dingwe ka boyone mmogo le se Hill a se bitsang “mekgwa ya ntlhantlha ya go dira gore metšhine e se ka ya tlhagisa kotsi fa e senyega.” Ela tlhoko dikai dingwe.
Bo-Banu Musa ba ba Botlhale
Bo-Banu Musa ba bararo, leina la Searabia le le kayang “bomorwa Musa,” ba ne ba tshela kwa Baghdad wa lekgolo la borobongwe la dingwaga. Ba ne ba dira didirisiwa di feta 100 ba dirisa mekwalo ya batho ba kwa Gerika wa bogologolo ba ba tlileng pele ga bone e bong Philo le Hero, mmogo le ya baenjenere ba kwa China, India le Peresia. Go ya ka mokwadi wa saense e bong Ehsan Masood, didirisiwa tseno di akaretsa metswedi ya metsi e e fetolang kwa e isang metsi gone kgapetsa kgapetsa, ditshupanako tse di nang le dikarolo tse di kgatlhang le didirisiwa tse di ntshang dino ka botsone di bo di itlatsa di dirisa dilo tse di kokobalang, di-valve le mathombo a a gopang. Go ya ka moitse wa hisitori ya saense e bong Jim Al-Khalili, bomorwa Musa ba ne ba dira le diroboto tse dikgolo tse di sa raraanang tse di jaaka roboto e e neng e bidiwa “mosetsana wa tee,” e tota e neng e tshela tee le roboto e e letsang folutu “e go ka diregang gore ke yone motšhine wa ntlha o o neng o dirilwe gore o itirise.”
Didirisiwa tseno tse di itirisang di ne di tshwana thata le metšhine ya gompieno. Le fa go ntse jalo, mokwadi wa saense e bong Ehsan Masood a re “di ne di dirisa metsi thata go na le dieleketoroniki, mme ditsela tse dintsi tse di dirang ka yone di a tshwana.”
Al-Jazari—“Motlhami wa Diroboto”
Ka 1206, Ibn al-Razzaz al-Jazari o ne a wetsa kgatiso ya gagwe e ka dinako tse dingwe e ranolwang ka Seesemane go twe Compendium on the Theory and Practice of the Mechanical Arts. E a tle e bidiwe “tlhaloso ya ditsela tsa go tlhama metšhine e e rulaganeng.” Mengwe ya mekgwa ya botegeniki ya ga al-Jazari e ne e gaisa kgakala e e gatisitsweng ke Bo-Banu Musa, mme ditlhaloso tsa gagwe le ditshwantsho di na le tshedimosetso e ntsi thata mo baenjenere ba motlha wa gompieno ba ka kgonang go dira didirisiwa tse a di tlhamileng.
Buka ya ga al-Jazari e na le ditshwantsho tsa didirisiwa tse di isang metsi kwa godimo, ditshupanako tse di dirang ka metsi, ditshupanako tsa kerese, didirisiwa tse di tshelang metsi, diroboto tse di letsang mmino, le pompo e e neng e dira gore modikologo wa lefetlho la metsi o dire gore piston e ye kwa pele le kwa morago e bo e pompa metsi ka maatla a magolo. Baitsehisitori ba naya al-Jazari tlotla ka go bolela gore ke ene a tlhamileng metšhine e e dirisang diedi makgolo a le mararo a dingwaga pele metšhine eo e nna gone kwa dinageng tsa Bophirima.
Gape al-Jazari o ne a dira ditshupanako tse di kgatlhang mme gone di bereka sentle. E e tshwantshitsweng fano e ile ya dirwa sesha kwa mmolong mongwe wa Dubai. Thulaganyo e tshupanako eno e e dirisang go bala nako ke sejana se se phuntsweng diphatlhaphatlha se se tsentsweng mo sejaneng se segolwane sa metsi mo teng ga mpa ya tlou. Sejana se tlala morago ga metsotso e le 30 mme se bo se nwela, se bo se dira gore go nne le tatelano ya ditiragalo e e dirisang dithapo le dibolo tse di tswang mo selong se se lebegang jaaka ntlo ya segosi mo mokwatleng wa tlou. Fa metsotso e e 30 e wela, sejana seno sa metsi se kokobala gape mo godimo ga metsi, modikologo ono o bo o simolola gape. Sedirisiwa seno mmogo le metšhine e mengwe e e itirisang di dirile gore al-Jazari a itsiwe e le “motlhami wa diroboto.”
Kgang ya bokgoni jwa motho ruri e a gakgamatsa! Le fa go ntse jalo, kgang eno ga se hisitori fela e e kgatlhang. Gape e dira gore re lebe dilo ka tsela e e tshwanetseng. Mo nakong eno e batho ba le bantsi ba ikgantshang ka botegeniki jwa segompieno, re gopodiwa kafa batho ba ba botlhale ba ba tlileng pele ga rona ba re diretseng go le gontsi ka teng.
^ ser. 3 Go utlwa ka tiro ya go ranola e e dirilweng ke bakanoki ba kwa Arabia, tsweetswee bona setlhogo se se reng “Kafa Searabia se Ileng sa Nna Puo ya Batho ba ba Rutegileng ka Teng,” mo makasineng wa Tsogang! wa February 2012.


text:
51Utlwang lefoko la sefela sa selelo se ke lo lelelang ka sona, lona Baiseraele, ke re:
2“Lekgarebe la Iseraele le ole,
ga le kitla le tlhola le tsoga;
le namaletse mo lefatsheng
la lone,
ga go na yo o ka le tsosang.”
3Gonne Morena Modimo o bua jaana a re: “Motse wa Baiseraele o go tswang ba le sekete o tla salelwa ke ba le lekgolo fela; o go tswang ba le lekgolo o tla salelwa ke ba le some fela.”
4Gonne Morena o bua jaana le Baiseraele a re: “Mpatleng, foo lo tla phela!
5Se batleng Bethele, se tseneng kwa Gilegala, se feteleng kwa Bereseba; gonne Gilegala o tla thopiwa, a isiwa mo botshwarong, mme Bethele o tla fetoga lefelafela.”
Hos. 4:15
6Batlang Morena, foo lo tla phela; e se re gongwe a tlhasela ntlo ya Josefa jaaka molelo o o jang, go se yo o ka o timelang Iseraele; 7lona ba lo fetolang katlholo longana, ba lo digelang tshiamo fa fatshe!
Jes. 5:20
8Yo o dirang Selemela
le Dikolobe,
yo o fetolang lefifi moso,
a ba a fifatsa motshegare bosigo,
yo o bitsang metsi a lewatle,
a a tshela mo lefatsheng:
Leina la gagwe ke Morena.
Amose 9:6
9O ratha ba ba thata ka tshenyego
jaaka tladi;
tshenyego e tla wela metse
e e femetsweng.
10Ba tlhoile yo o emelang tshiamo mo lekgotleng; ba tenwa ke yo o buang nnete.
11Ka moo e re ka lo gatelela mohumanegi, lo amogela lekgetho la mabele mo go ene, ga lo kitla lo nna mo matlong a lo a agileng ka mafika a a betlilweng; ga lo kitla lo nwa weine ya masimo a mantle a ditlhare tsa moweine tse lo di tlhomileng.
12Gonne ke a itse, ditlolo tsa lona di dintsi, le maleo a lona a a boitshega, ba lo ilang mosiami, lo amogela madi a thelesetso, lo gatelela mohumanegi mo lekgotleng. 13Ka moo, yo o nang le tlhaloganyo o tla didimala ka sebaka seo; gonne ke sebaka se se boitshegang.
14Batlang tse di molemo, e seng tse di bosula, gore lo tle lo phele, mme Morena, Modimo wa masomosomo, a tle a nne le lona jaaka lo a tle lo bue. 15Tlhoang tse di bosula, ratang tse di molemo, dirang tshiamo mo lekgotleng; ka gongwe Morena, Modimo wa masomosomo, o tla utlwela masalela a ga Josefa botlhoko.
Baroma 12:9
16Ka moo, Morena, Modimo wa masomosomo, Morena o bua jaana a re: “Go selelo mo dipatlelong tsotlhe; mo ditseleng tsotlhe ba bua ba re: ‘Joo, rona wee!’ Ba biletsa balemi khutsafalong; ba ba itseng difela tsa khutsafalo ba bilediwa selelong. 17Le gona go tla nna selelo mo masimong otlhe a moweine, mogang ke ralalang mo gare ga lona,” go bua Morena.
18A tatlhego ya bone wee, ba ba eletsang letsatsi la Morena! Kana letsatsi la Morena le tla nna jang mo go lona? Le tla nna lefifi, e seng lesedi!
19Go tla nna jaaka fa monna a tshaba tau, mme a kgatlhana le senonnori; gongwe a tshabela mo ntlong, a ikaega ka seatla mo loboteng, mme noga e mo loma. 20“A ga ke re, letsatsi la Morena le tla nna lefifi, e seng lesedi; le tla nna bontsho, le se na phatsimo!
21“Ke tlhoile meletlo ya lona, ke a e nyatsa; ga ke rate monkgo wa dikgobokano tsa lona.
22Gonne le fa lo mphisetsa ditlhabelo le ditshupelo tsa dijo tsa lona, ga di nkgatlhe, le setlhabelo sa tebogo sa dinamane tse di nonneng tsa lona ke gana go se bona.
23Tlosang tlhodio ya difela tsa lona mo go nna; ga ke rate go utlwa melodi ya diletso tsa lona. 24Mme katlholo e tla phothosela jaaka metsi, le tshiamo jaaka noka e e sa kgaleng.
25“A e rile fa lo le kwa sekakeng dinyaga di le 40, lwa ntlisetsa ditlhabelo le ditshupelo tsa dijo, lona Baiseraele?
26Lo tla rwala Sikhuthe, kgosi ya lona, le Kewane wa naledi, ditshwantsho tsa medimo ya lona tse lo di itiretseng, 27mme ke tla lo isa botshwarong kgakala go feta Damaseko,” go bua yo leina la gagwe e leng Morena, Modimo wa masomosomo.


text:
251Diane tse di latelang fa le tsona ke tsa ga Salomo; di kgobokantswe ke banna ba ga Hesekia kgosi ya Juta.
2Ke tlotlo ya Modimo go loba mafoko; ke tlotlo ya dikgosi go tlhotlhomisa mafoko go a senola.
3Bogodimo jwa legodimo le boteng jwa lefatshe le dipelo tsa dikgosi ga di ka ke tsa tlhotlhomisiwa.
4Fa manyela a okolwa mo selefereng, sebopiwa sa mogakolosi se tla tswa sentle: 5A moikepi a tlosiwe jalo fa pele ga kgosi; foo sedulo sa bogosi sa yona se tla tlhomamisiwa ka tshiamo.
6Se ipoke fa pele ga kgosi; se eme mo maemong a ba bagolo! 7Gonne go bolelelwa go twe: “Tlhatlogela kwano!” go phala go kokobediwa fa pele ga motlotlegi yo ò mmonang ka matlho a gago.
8Ò se ka wa potlaka go ya go seka, e se re gongwe morago ga moo wa tlhoka go itse se ò ka se dirang, fa mongwe-ka-wena a go tlhabisa ditlhong.
9Seka kgang ya gago le mongwe-ka-wena, mme ò se ka wa senola sephiri sa yo mongwe,
10e se re gongwe ba ba utlwang jalo ba go kgoba, mme nyatsego ya gago ya se ka ya khutla.
11Lefoko le le buiwang ka nako ya lone le tshwana le dinamune tsa gouta tse di mo megopong ya selefera.
12Mokgalemi yo o botlhale mo tsebeng ya yo o utlwang ke lenyena la gouta le mokgabo wa gouta e e sa pekwang.
13Morongwi yo o ikanyegang o tshwana le maruru a semathana mo bolelong jwa kotulo mo go ba ba mo romileng; gonne o lapolosa mowa wa morena wa gagwe.
14Monna yo o ipokang ka dineo, mme a sa di ntshe, o tshwana le maru le phefo tse di sa neseng pula.
15Kgosi e e bogale e kgonwa ka bopelotelele; loleme lo lo bonolo lo roba marapo.
Diane 15:1
16Fa ò bonye mafura a dinotshe, ò je a a go lekanyeng fela, e se re gongwe a go tena, mme wa a tlhatsa. 17Ò se ka wa ya gantsi kwa ntlong ya mongwe-ka-wena, e se re gongwe wa mo tena, mme a go tlhoa.
18Monna yo o supang maaka ka ga mongwe-ka-ene ke molamu le tšhaka le motswi o o bogale.
19Go ikanya molotsana ka letsatsi la tlalelo ke go ikanya leino le le bodileng le lekoto le le relelang.
20Go opelela yo o pelo-e-botlhoko difela go tshwana le go apola diaparo ka letsatsi le le maruru le go tshela se se botlhoko mo dinthong.
21Fa mmaba wa gago a tshwerwe ke tlala, mo fe dijo; fa a nyorilwe, mo nose metsi.
Math. 5:44
22Gonne o tla bo o tlhatlaganya magala mo tlhogong ya gagwe, mme Morena o tla go duela.
23Phefo ya bokone e tlisa pula; loleme lo lo sebang lo ngadisa difatlhego.
24Go nna mo sekhutlong mo godimo ga ntlo go phala go nna mo ntlong mmogo le mosadi yo o omanang.
25Mafoko a a molemo a a tswang mo lefatsheng le le kgakala ke metsi a a maruru mo go yo o nyorilweng.
26Mosiami yo o fenngwang ke moikepi ke motswedi o o gatakilweng, ke sediba se se kgoberegileng.
27Go ja mafura a dinotshe thata ga go molemo; go tlhotlhomisa tse di thata go isa mo bothateng.
28Monna yo o sa itseng go itshwara ke motse o o phuntsweng lobota.


text:
271E rile Isaka a sena go tsofala le matlho a gagwe a sena go foufala, mo a sa tlholeng a bona, a bitsa Esau morwawe yo mogolo, a mo raya a re: “Morwaaka!” A mo araba a re: “Ke fano.” 2A re: “Bona, ke tsofetse; ga ke itse letsatsi le ke tla swang ka lone. 3Jaanong a ko o tseye dilo tsa gago tse o tsomang ka tsona le mokotlopo wa gago le bora jwa gago, o ye kwa nageng, o ye go ntsomela phologolo; 4o tle go ntirela dijo tse di monate tse ke di ratang, o di ntlisetse ke je gore ke tle ke go tshegofatse, ke ise ke swe.”
5Ya re Isaka a bua jalo le Esau morwawe, Rebeka a bo a ntse a reeditse. Jaanong Esau a ya kwa nageng go tsoma phologolo le go e tlisa. 6Mme Rebeka a raya Jakobe morwawe a re: “Bona, ke utlwile rraago a bua le Esau mogoloo a re: 7‘Ntlisetse phologolo, o ntirele dijo tse di monate gore ke je, ke tle ke go tshegofatse fa pele ga Morena, ke ise ke swe.’ 8Mme jaanong, morwaaka, utlwa lentswe la me le se ke se go laelang. 9A ko o ye kwa letsomaneng, o ye go ntseela diphokwana tse dintle di le pedi tsa dipodi. Ke tla di apeela rraago gore e nne dijo tse di monate tse a di ratang; 10o tla di isa kwa go rraago gore a je, a tle a go tshegofatse, a ise a swe.”
11Jakobe a raya Rebeka mmaagwe a re: “Bona, nkgonne Esau ke monna yo o boboa, mme nna ke monna yo o borethe.
12E ka re gongwe rre a nkapaapa, ka nna motsietsi mo matlhong a gagwe, ka itlisetsa khutso, e seng tshegofatso.”
13Ke fa mmaagwe a mo raya a re: “Khutso ya gago e tla wela mo go nna, morwaaka. Utlwa lentswe la me fela, o ye o di ntseele.” 14A ya, a di tsaya, a di tlisetsa mmaagwe; mme mmaagwe a apaya dijo tse di monate ka fa rraagwe a di ratang ka teng. 15Rebeka a ba a tsaya diaparo tsa mokgabo tsa ga Esau morwawe yo mogolo, tse di neng di le mo ntlong, a di apesa Jakobe morwawe yo mmotlana. 16A ba a mo rwesa mabogo, a mo apesa ka matlalo a diphokwana go bipa borethe molaleng. 17Dijo tse di monate le senkgwe se a se besitseng a di neela Jakobe morwawe.
18Mme ene a tsena kwa go rraagwe a re: “Rra!” Isaka a re: “Ke fano; o mang, morwaaka?”
19Jakobe a araba rraagwe a re: “Ke nna Esau ngwana wa ntlha wa gago. Ke dirile ka fa o ntaetseng ka teng. A ko o tsoge, o dule, o je phologolo ya me gore mowa wa gago o ntshegofatse.”
20Mme Isaka a botsa morwawe a re: “O e bonye jang ka pele, morwaaka?” A araba a re: “Ke ka gonne Morena a ile a e mpontsha.”
21Ke fa Isaka a raya Jakobe a re: “Atamela tlhe, ke go apaape morwaaka, ke lemoge fa o le morwaake Esau tota gongwe nnyaya.” 22Jakobe a atamela Isaka rraagwe; jaanong a mo apaapa a re: “Lentswe ke la ga Jakobe, mme mabogo ke a ga Esau.” 23Mme a se ka a mo lemoga, gonne mabogo a gagwe a ne a le boboa jaaka mabogo a ga Esau. Ke ka moo o neng a mo tshegofatsa. 24A mmotsa gape a re: “A wena o morwaake Esau ka nnete?” A araba a re: “Ke nna.”
25Ke fa a re: “Di ntlisetse, ke je nama ya phologolo ya ga morwaake gore mowa wa me o go tshegofatse.” A di isa fa go ene, mme a ja; a ba a mo isetsa weine, mme a nwa. 26Morago ga moo Isaka rraagwe a mo raya a re: “A ko o atamele, o nkatle, morwaaka.” 27A atamela, a mo atla. Ya re a utlwa monko wa diaparo tsa gagwe, a mo tshegofatsa a re:
“Bona, monko wa ga morwaake
o tshwana le monko wa naga
e Morena o e tshegofaditseng.
28A Modimo o go neye monyo
wa legodimo
le monono wa lefatshe
le letlotlo la mabele
le la matute a moweine.
29A merafe e go direle,
a ditšhaba di go ikobele,
o nne morena
wa bomorwa-rraago.
A bomorwa-mmaago
ba go ikobele.
Go hutsiwe ba ba go hutsang.
Go tshegofadiwe
ba ba go tshegofatsang.”
12:3
30Jaanong ya re Isaka a sena go fetsa go tshegofatsa Jakobe e le gona fela Jakobe a kgaoganang le rraagwe, Esau mogolowe a goroga, a tswa go tsoma. 31A apaya dijo tse di monate le ene, a di isa kwa go rraagwe, a raya rraagwe a re: “A rre a tsoge, a je phologolo ya ga morwawe gore mowa wa gago o ntshegofatse.”
32Mme Isaka rraagwe a mmotsa a re: “Wena o mang?” A araba a re: “Ke nna Esau morwao yo o tsetsweng pele.”
33Ke fa Isaka a tshoga ka letshogo le legolo thata a re: “Ke mang ne yo o tsomileng phologolo, a e ntlisetsa, ka ja mo go tsotlhe wena o ise o tle, ka ba ka mo tshegofatsa? Le gona o tla tshegofalela ruri.”
34Ya re Esau a utlwa mafoko a ga rraagwe, a gala ka legalo le legolo le le galakang thata, a raya rraagwe a re: “Rra, le nna ntshegofatse!”
35Mme ene a re: “Monnao o tlile ka boferefere, a utswa tshegofatso ya gago.”
36Esau a re: “Ruri, o bidiwa Jakobe27:36 Ke go re: Motshwara-serethe. ka tshwanelo. Kana o ntsieditse gabedi: Bogolo jwa me o bo tsere; jaanong o tsere le tshegofatso ya me.” A ba a re: “A ga o a ntshadisetsa tshegofatso epe?”
37Isaka a araba, a raya Esau a re: “Bona, ke mo dirile morena wa gago, ka dira bomorwa-rraagwe botlhe batlhanka ba gagwe, ka mmabalela ka mabele le matute a moweine! Kana wena ke tla go naya eng, morwaaka?”
38Esau a botsa rraagwe a re: “Rra, a o ne o na le tshegofatso e le nngwe fela? Rra, le nna ntshegofatse!” Ke fa Esau a tsholetsa lentswe, a lela.
39Jaanong Isaka rraagwe a mo raya a re:
“Bona, boago jwa gago
bo tla nna kgakala le monono
wa lefatshe
le kgakala le monyo wa
legodimo kwa godimo.
40O tla phela ka tšhaka ya gago,
o direla monnao;
mme e tla re o itwela thata,
o role joko ya gagwe mo
molaleng wa gago.”
41Ke fa Esau a tlhoa Jakobe ka ntlha ya tshegofatso e rraagwe a mo tshegofaditseng ka yona. Esau a akanya mo pelong a re: “Malatsi a go lelela rre a gaufi; morago ke tla bolaya nnake Jakobe.”
42Ya re Rebeka a begelwa mafoko a ga Esau morwawe yo mogolo, a roma, a bitsa Jakobe morwawe yo mmotlana, a mo raya a re: “Bona, Esau o rata go ipusolosetsa mo go wena ka go go bolaya. 43Jaanong, morwaaka, utlwa lentswe la me, nanoga o tshabele kwa go Labane kgaitsadiake kwa Harane. 44O nne nae malatsi a se kae go fitlhelela bogale jwa ga mogoloo bo time, 45go tsamaya kgalefo ya ga mogoloo e go tlogele, a lebale tse o di mo diretseng. Foo ke tla roma, ke go tsaya teng. Kana nka tloga ka latlhegelwang ke bobedi jwa lona ka letsatsi le le lengwe fela?”
46Rebeka a ya, a raya Isaka a re: “Ke sulafalelwa ke bophelo jwa me ka ntlha ya bomorwadia Bahethe. Fa Jakobe a ka tsaya mosadi mo go bomorwadia Bahethe ba lefatshe leno yo o tshwanang le ba, nka phelelang?”


text:
Lesotho
Lesotho, ke lefatshe le le fitlhelwang mo bogareng jwa lefatshe la Afrika Borwa, ebile le dikagenyeditswe ke lone lefatshe la Aferika borwa. Ke lefatshe le lennye ka popego le na le palo ya batho e ka tshwarang di dikadike tse pedi le dikete tse masome a marataro le bosupa.Toropo kgolo ya Lesotho ke Maseru. Lesotho ke leloko la mafatshe a selekanye.Leina Lesotho letswa mo puong ya sesotho. Selekanyo sa batho ba Lesotho se se ka tshwarang masome a mane mo lekgolong ba tshelela mo lehumeng le le ko tlase ga selekanyo se se ipetsweng ke ba mafatshe fatshe ba ba itebagantseng le go lwantsha lehuma se supa fa ba tshela ka ledi la dolara ya America ele nngwe ka letsatsi.
Ditso tsa Lesotho[paakanyo | edit source]
Lefatshe la Lesotho le ne le busiwa ke Kgosi kgolo Moshoeshoe wa ntlha ka ngwaga wa 1822. Moshoeshoe e ne ele ngwana wa ga Mokhachane, kgosi e nnye ya Bakoteli,o ile a nna kgosi ka ngwaga wa 1804 morago ga go itlhamela morafhe wa gagwe.Magareng ga dingwaga tsa 1821 le 1823, Moshoeshoe le balatedi ba gagwe baile ba ya go nna ko thabeng ya Butha-Buthe,go ya go kopana le bangwe ba ba kileng ba nna bagakolodi kgatlhanong le Lifaqane e eneng e dirisanya le gonna mo setilong ga ga Shaka Zulu magareng ga dingwaga tsa 1818 le 1828.
Polotiki[paakanyo | edit source]
Puso ya Lesotho ke e e dirilweng ka go tlhotswa ga mapalamente le di tsamaiso tsa tsa lekgotla la sepolotiki le le fentseng ditlhopho kakaretso.Tautona Rre.Pakalitha Bethuel Mosisili ke ene moeteledi pele wa puso ebile ke ene a nang le dithata tsotlhe.Kgosi ya Basotho e dira thata le tsa ngwao, ga asa nna le dithata tse dintsi ebile ga a letlelelwe go ka tsenelela mo mererong ya sepolotiki.
Mokgatlho wa sepolotiki wa Democratic Congress (DC)ke one o o eteletseng mo botsamaiseng jwa ntlo ya palamente ya Lesotho ka ditilo tsa ma palamente dile masome a mane le borataro. Fa jaanong mokgatlho wa sepolotiki wa Lesotho Congress for Democracy (LCD),o oneng ontse o busa jaanong ele one o fetogileng gonna baganetsi ba ba mashetla ba puso ya Democratic Congress (DC). All Basotho Convention (ABC), Basotho National Party (BNP), Alliance of Congress Parties (ACP), le ba ba sa tswang go tlhamiwa ba Basotho Batho Democratic Party (BDNP) ke dingwe tsa mekgatlho ya sepolotiki ya lefatshe la Lesotho ka borataro jwa tsone.
Ntlo kgolo ya palamente ya Lesotho e e bitswang Senate, e nale dikgosi tse masome a mabedi le bobedi, ba bogosi jwa bone eleng jo ba bo tsaletsweng,le bangwe bale lesome le motso ba ba itlhopetsweng ke Kgosi kgolo go setse morago tsamaiso ya ga tautona kana moeteledipele.
Merafe le Dipuo tse di fitlhelwang mo Lesotho[paakanyo | edit source]
Bontsi jwa batho ba Lesotho ke Basotho, mme palonyana e potlana ke ya batswakwa ebong merafhe ya letso la se-chaina le makgowa gotswa Yuropa. Merafhe e fitlhelwang mo Lesotho e akaretsa Bakuena, Batloung, Baphuthi, Bafokeng, Bataung, Batsoeneng, Matebele le ba bangwe.
Puo e e buiwang thata ko Lesotho ke Sesotho, e eleng yone puo ee letleletsweng go dirisiwa gongwe le gongwe mo Lesotho le ko ditirelong tsa puso, e latelwa ke sekgowa pele ga dipuo tse dingwe.
Ngwao[paakanyo | edit source]
Diletswa tsa ngwao tse di fitlhelwang mo Lesotho di akaretsa lekolulo, se eleng seletswa se se dirisiwang ke badisa, setolo-tolo, se se tshamekiwang ke borre le thomo ee tshamekiwang ke bomme thata.
Pina ya setshaba ya Lesotho e bitswa "Lesotho Fatše La Bo-ntata Rona"
Fa kago tsa setso tsa Lesotho ele mantlo a rantafole.
Kapari ya Basotho ke kobo, e aparwa thata ka dipaka tsotlhe mo ngwageng.
Morija Arts & Cultural Festival ke moletlo wa ngwaga le ngwaga wa botaki le bodiragatsi, o tshwarelwa kwa toropong ya Morija ko banna ba baneng ba sokolola batho ka thuto ya Kereke baneng ba goregela teng ka ngwaga wa 1883.


text:
121Lefoko la Morena la ba tla kwa go nna la re: 2“Morwa-motho, o agile mo gare ga losika lwa baitaodi ba ba nang le matlho a go bona, mme ga ba bone; ba na le ditsebe tsa go utlwa, mme ga ba utlwe; gonne ke losika lwa baitaodi.
3“Mme wena morwa-motho, ipaakanyetse di-tsa-khudugo, o huduge motshegare ba ntse ba go bona, o tlogele felo ga gago, o ye kwa felong go sele fa pele ga matlho a bone. Ka gongwe ba tla lemoga sengwe. Gonne bone ke losika lwa baitaodi. 4Dithoto tsa gago di ntshetse kwa ntle motshegare jaaka dithoto tsa khudugo, ba ntse ba lebile, mme tloga mantsiboa ba ntse ba go bona, jaaka mongwe yo o hudugang. 5Mme o phunye lobota ba ntse ba go bona, o tswe ka phatlha ya lone. 6Sikara dithoto mo legetleng ba ntse ba go bona, o huduge bosigo, o ipipe sefatlhego gore o se bone naga. Gonne ke go dirile sesupo se se tshosang mo Baiseraeleng.”
7Ka dira jalo ka fa ke laetsweng ka teng; ka ntshetsa dithoto tsa me kwa ntle motshegare jaaka dithoto tsa khudugo, ka phunya lobota mantsiboana ka seatla, ka huduga bosigo, ka di sikara mo legetleng fa pele ga matlho a bone.
8Jaanong mo mosong Lefoko la Morena la tla kwa go nna la re: 9“Morwa-motho, Baiseraele ba e leng losika lwa baitaodi, a ga ba a ka ba go botsa gore o dirang? 10Yaa o ba ree o re: ‘Morena Modimo o buile jaana a re: Taelo e ya Modimo e raya kgosi e e mo Jerusalema le Baiseraele botlhe ba ba nang nayo teng.’ 11O re: ‘Ke nna sesupo se se tshosang mo go lona. Bone ba tla dirafalelwa ka se ke se dirileng. Ba tla huduga, ba ya mo botshwarong. 12Kgosi e ba nang nayo e tla sikara dithoto mo legetleng mo lefifing le lentsho, e tswa ka lobota lo e tla lo phunyang gore e tswe ka lone; e tla ipipa sefatlhego gore e se ka ya bona lefatshe ka matlho.
13Ke tla e tsharololela letloa la me, mme e tla tshwarwa ka serai sa me. Ke tla e isa kwa Babele, kwa lefatsheng la Kalatea. Ga e kitla e le bona, mme e tla swela teng.
32:3-6
14Botlhe ba ba nang nayo le bathusi ba yona le mephato yotlhe ya yona ke tla ba gasanyetsa kwa dintlheng tsotlhe, ke somola tšhaka gore e ba latelele.
15“ ‘Ba tla lemoga jalo, fa ke le Morena, mogang ke ba falaletsang kwa ditšhabeng, ke ba phatlalaletsa kwa mafatsheng. 16Mme ke tla sadisa batho ba se kae mo go bone, ba tla falola mo tšhakeng le mo tlaleng le mo leroborobong gore ba bolele makgapha otlhe a bone mo ditšhabeng tse ba tla fitlhang kwa go tsona, mme tsona di itse gore ke nna Morena.’ ”
17Lefoko la Morena la ba la tla gape kwa go nna la re: 18“Morwa-motho, jaa bogobe jwa gago ka thoromo, o nwe metsi a gago ka teteselo le tshwenyego. 19O be o ree batho ba lefatshe o re: ‘Morena Modimo o bua jaana ka ga banni ba Jerusalema mo nageng ya Iseraele a re: Ba tla ja bogobe jwa bone ka tshwenyego, ba nwa metsi a bone ka therego ka go boifela gore lefatshe la bone le tla fetoga sekaka se se se nang sepe ka ntlha ya tshiamololo ya botlhe ba ba agileng mo go lone. 20Metse e batho ba nnang mo go yona e tla fetoga marope; lefatshe le tla ntshiwa sekaka, mme lo tla itse fa e le nna Morena.’ ”
21Lefoko la Morena la tla gape kwa go nna la re: 22“Morwa-motho, ke puo ya eng e lo e buang ka ga naga ya Iseraele lo re: ‘Malatsi a a leelefala, mme ga go na tsholofetso epe e e dirafalang.’
23Ka moo ba ree o re: ‘Morena, Modimo wa Iseraele, o bua jaana a re: Ke tla khutlisa puo eo gore ba se ka ba tlhola ba e bua mo Baiseraeleng. Nnyaya!’ Mme o ba ree o re: ‘Malatsi a atametse a tsholofetso nngwe le nngwe e tla dirafalang ka ona.
24“ ‘Gonne ga go ka ke ga tlhola go nna le pono epe ya tsietso, le fa e le boitseanape jwa kgatlhego fela mo Baiseraeleng. 25Gonne nna Morena ke tla bua, mme lefoko le ke le buang le tla dirafala; ga le kitla le tlhola le diega. Ruri, mo malatsing a lona, lona ba losika lwa baitaodi, ke tla bua lefoko, ke ba ke le dirafatsa.’ ” Morena Modimo o buile jalo.
26Lefoko la Morena la ba la tla kwa go nna la re: 27“Morwa-motho, bona, Baiseraele ba bolela ba re: ‘Pono e moporofeti o e bonang e raya malatsi a a kwa pele; o bolelela tsa metlha e e kwa kgakala pele.’ 28Ka moo o ba ree o re: ‘Morena Modimo o bua jaana a re: Mafoko otlhe a me ga a kitla a tlhola a diega. Lefoko le ke le buang le tla dirafala.’ ” Morena Modimo o buile jalo.


text:
O bontshiwa memeno ya dipina tsa khutsafalo (9, 10)
2 Go tswa foo, o ne a nthaya a re: “Morwa motho,* ema ka dinao gore ke tle ke bue le wena.”+2 E rile a bua le nna, moya o ne wa tla mo go nna mme wa dira gore ke eme ka dinao+ gore ke kgone go utlwa Ene yo o buang le nna.3 O ne a tswelela a nthaya a re: “Morwa motho, ke go roma kwa bathong ba Iseraele,+ kwa ditšhabeng tsa batlhanogi ba ba ntlhanogetseng.+ Bone le borraabonemogolo ba tlodile melao ya me go tla go fitlha mo letsatsing leno.+4 Ke go roma kwa bathong bano ba ba tlhogoethata* le ba ba peloethata,+ mme o ba reye o re, ‘Seno ke se Morena Molaodimogolo Jehofa a se buang.’5 Mme bone, le fa ba ka reetsa kgotsa ba gana go reetsa, ka gonne ke batlhanogi,+ ba tla itse gore ruri moporofeti o ne a le teng mo go bone.+6 “Le fa go ntse jalo, wena morwa motho, o se ka wa ba boifa,+ e bile o se ka wa boifa mafoko a bone le fa gone o dikologilwe ke mengana le mmitlwa*+ e bile o nna mo gare ga diphepheng. O se ka wa boifa mafoko a bone,+ e bile o se ka wa tshosiwa ke difatlhego tsa bone,+ ka gonne ke batlhanogi.7 O tshwanetse go ba bolelela mafoko a me, le fa ba ka tswa ba reetsa kgotsa ba sa reetse, ka gonne ke batlhanogi.+8 “Mme wena morwa motho, reetsa se ke se go bolelelang. O se ka wa ntlhanogela jaaka batlhanogi bano. Bula molomo mme o je se ke se go nayang.”+9 E rile ke leba, ka bona seatla se otlololetswe kwa go nna,+ mme mo go sone ke ne ka bona momeno o o kwadilweng.*+10 Fa a ne a o phutholola fa pele ga me, o ne o kwadilwe ka fa pele le ka fa morago.+ Mo go one go ne go kwadilwe dipina tsa khutsafalo le dilo tse di dirang gore batho ba hutsafale ba bo ba bokolele.+
Dintlha Tse di Kwa Tlase
^ “Morwa motho”; polelwana eno e tlhaga makgetlo a le 93 mo go Esekiele, mme leno ke lekgetlo la ntlha e tlhaga.


text:
131E rile Jošua a sena go tsofala, a le dinyaga-dintsi, Morena a mo raya a re: “Wena o tsofetse, o dinyaga-dintsi. Mme go sa ntse go setse lefatshe le legolo thata le le tshwanetseng go thopiwa. 2Lefatshe le le setseng ke le: Ke dinaga tsotlhe tsa Bafelesita le tsa Bakesure tsotlhe 3go tloga kwa nokeng ya Sigore e e fa thoko ga Egepeto go ya kwa nageng ya Ekerone kwa bokone e e balelwang Bakanana e bong naga ya dikgosi tse tlhano tsa Bafelesita ya Gasa le ya Ašetote le ya Ašekalone le ya Gathe le ya Ekerone, le dinaga tsa Baawi 4kwa borwa. Go setse le lefatshe lotlhe la Bakanana le Meara yo e leng wa Basitone go ya kwa Afeke go ya kwa molelwaneng wa Baamori 5le lefatshe la Bagebale le Lebanone yotlhe mo ntlheng ya botlhabatsatsi go tloga kwa Baale-Gate fa tlase ga thaba ya Heremone go ya go fitlha kwa Hamathe. 6Go setse le baagi botlhe ba dithaba go tloga kwa Lebanone go ya kwa metsweding ya metsi a a bolelo. Basitone botlhe ke tla ba leleka fa pele ga Baiseraele. Fela naga ya bone o e abele Baiseraele jaanong ka tengwa go nna boswa jaaka ke go laetse. 7Jaanong kgaoganya lefatshe le go nna boswa jwa ditso tse di le robongwe le jwa bontlhanngwe jwa lotso lwa ga Manase.”
8Gonne bontlhanngwe jo bongwe jwa Manase bo amogetse boswa jwa bone mmogo le Barubene le Bagate, jo Moše o bo ba neileng kwa moseja ga Joretane go ya kwa botlhabatsatsi ka fa Moše motlhanka wa Morena a ba neileng ka teng:
9Go tloga kwa Aroere yo o fa losing lwa noka ya Arenone le motse o o mo gare ga molapo le loboa lotlhe go tswa kwa Meteba go ya kwa Dibone 10le metse yotlhe ya ga Sihone kgosi ya Baamori yo o neng a busa mo Hešebone go ya molelwaneng wa Baamone 11le Gileate le naga ya Bakesure le ya Bamaagatha le thaba yotlhe ya Heremone le Basane yotlhe go ya kwa Salega 12e le puso yotlhe ya ga Oge mo Basane yo o neng a busa mo Ašetharothe le mo Eterei. Ene o ne a setse e le wa masalela a Barefaime, bone Moše o ba bolaile, a ba leleka. 13Fela Baiseraele ga ba a ka ba leleka Bakesure le Bamaagatha, mme Bakesure le Bamaagatha ba ntse ba agile mo gare ga Baiseraele go fitlha letsatsing leno.
14Ke lotso lwa ga Lefi lo le losi fela lo Moše a se kang a lo naya boswa. Ditlhabelo tsa Morena, Modimo wa Iseraele, ke tsone boswa jwa lone jaaka a lo solofeditse.
15Moše a abela lotso lwa Barubene ka fa ditshikeng tsa lone. 16Se ba se abetsweng ke naga e e simologang kwa Aroere yo o fa losing lwa noka ya Arenone le kwa motseng o o mo gare ga molapo le leboa lotlhe go ya kwa Meteba
17le motse wa Hešebone le metse yotlhe ya ona e e mo leboeng: E bong Dibone le Bamothe-Baale le Bethe-Baale-Meone 18le Jahase le Ketemothe le Mefaathe 19le Khiriathaime le Sibema le Serethe-Šahare fa thabeng ya leboa 20le Bethe-Pheore le diphologelo tsa Phiseka le Bethe-Ješimothe 21le metse yotlhe ya leboa le puso yotlhe ya ga Sihone kgosi ya Baamori yo o neng a busa mo Hešebone, yo Moše o mo fentseng mmogo le dikgosana tsa Midiane, e bong Ewi le Rekeme le Sure le Hure le Reba, ba e neng e le dikgosana tsa ga Sihone tse di neng di agile mo lefatsheng le. 22Le Bileame wa moitseanape morwa Beore, Baiseraele ba mmolaile ka tšhaka mmogo le ba ba bolailweng bao.
31:8
23Molelwane wa Barubene e ne e le Joretane. Ke jona boswa jwa Barubene ka fa ditshikeng tsa bone; ke yona metse le metsana ya teng.
24Moše a abela lotso lwa Bagate ka fa ditshikeng tsa lone. 25Naga e ba e abetsweng ke Jasere le metse yotlhe ya Gileate le bontlhanngwe jwa lefatshe la Baamone go ya kwa Aroere yo o mo ntlheng ya botlhabatsatsi ya Raba 26le go tloga kwa Hešebone go ya kwa Ramathe-Mitsephe le kwa Betonime le go tloga kwa Mahanaime go ya kwa molelwaneng wa Letebire. 27Mo lebaleng la Joretane ba abelwa metse ya Bethe-Harame le Bethe-Nimera le Sukothe le Safone, mo e leng lesalela la puso ya ga Sihone kgosi ya Hešebone. Molelwane e ne e le Joretane go ya kwa bofelong jwa letsha la Khinerethe kwa moseja ga Joretane ntlheng ya botlhabatsatsi. 28Ke jona boswa jwa Bagate ka fa ditshikeng tsa bone; ke yona metse le metsana ya teng.
29Moše a abela bontlhanngwe jwa lotso lwa Manase; se bontlhanngwe jwa lotso lwa Manase bo se abetsweng ka fa ditshikeng tsa bona ke se: 30Naga ya bone e ne e le Basane yotlhe go simolola kwa Mahanaime, e le puso yotlhe ya ga Oge kgosi ya Basane le metsana yotlhe ya ga Jaire e e mo Basane, metse e le 60;
31le bontlhanngwe jwa Gileate le Ašetharothe le Eterei yona metse ya puso ya ga Oge mo Basane. Ke yona naga ya bomorwa Magire morwa Manase; ke ya bontlhanngwe jwa bomorwa Magire ka fa ditshikeng tsa bone.
32Ke tsona dinaga tse Moše o neng a di ba abela a le kwa mabaleng a Moabe kwa moseja ga Joretane, fa Jerigo ntlheng ya botlhabatsatsi. 33Mme ba lotso lwa ga Lefi Moše a se ka a ba naya boswa. Morena Modimo wa Iseraele ke ene boswa jwa bone jaaka a ba solofeditse.


text:
151Jaanong ga tla go Jesu Bafarisai le Baitsedikwalo, ba tswa kwa Jerusalema ba re: 2“Ke go reng, fa barutwa ba gago ba tlhokomologa ngwao ya bagolo? Ka gonne ga ba tlhape diatla, fa ba ja.”
Luka 11:38
3Ene a ba araba a re: “Ke go reng, fa le lona lo tlola taolo ya Modimo ka ntlha ya ngwao ya lona? 4Gonne Modimo o rile: ‘Tlotla rraago le mmaago.’ Gape wa re: ‘Yo o hutsang rraagwe gongwe mmaagwe, o na le go swa.’
21:17
5Mme lona lo a re: ‘Fa motho a raya rraagwe gongwe mmaagwe a re: Se nka bong ke go thusa ka sona, se abetswe Modimo,’ 6ga go batlege gore a tlotle rraagwe gongwe mmaagwe ka gope. Lo dirolotse Lefoko la Modimo ka ntlha ya ngwao ya lona. 7Baikaketsi ke lona! Jesaya o boleletse pele sentle ka ga lona a re:
8“ ‘Batho ba, ba ntlotla ka melomo,
mme dipelo tsa bone
di kgakala le nna.
9Mme ba nkobamelela lefela,
ka ba ruta dithuto
tse e leng ditaelo tsa batho.’ ”
10Jaanong a ipiletsa batho, a ba raya a re: “Utlwang lo tlhaloganye: 11Se se tsenang ka legano ga se sona se se itshekololang motho; mme se se tswang ka molomo ke sona se se itshekololang motho.”
Math. 12:34
12Ke fa barutwa ba tla go ene, ba mo raya ba re: “A o itse gore e rile Bafarisai ba utlwa lefoko leo, ba kgopega?”
13A araba a re: “Setlhatshana sengwe le sengwe se Rre wa legodimo o sa se tlhomang, se tla kumolwa ka medi. 14Ba leseng; ke difofu tse di gogang difofu. Mme fa sefofu se goga sefofu, di tla wela mmogo mo kgatamping.”
Luka 6:39
Baroma 2:19
15Petoro a mo fetola a re: “Re ranolele setshwantsho se.”
16Ene a re: “A le lona lo sa ntse lo tlhoka tlhaloganyo? 17A ga lo lemoge gore tsotlhe tse di tsenang ka legano di fetela mo mpeng, di be di ye go latlhelwa kwa ntle? 18Mme tse di tswang ka molomo di tswa mo pelong; ke tsona tse di itshekololang motho; 19gonne mo pelong go tswa dikakanyo tse di bosula, e bong dipolao le tsa boikanyologo jwa banyalani le tsa boaka le tsa bogodu le ditshupo tsa maaka le dikgalo.
20Ke tsona tse di itshekololang motho. Mme go ja ka diatla tse di sa tlhapiwang ga go itshekolole motho.”
21Foo Jesu a tloga teng, a ya ntlheng ya Tiro le Sitone. 22Mme teng ga tla mosadi wa Mokanana wa naga eo, a goa a re: “Nkutlwela botlhoko, Morena, Morwa Dafita! Morwadiake o tshwenngwa thata ke modemone.”
23Mme a se ka a mo araba ka lefoko lepe. Barutwa ba gagwe ba tla go ene, ba mo rapela ba re: “Dira gore a tsamae; gonne o re goeletsa morago.”
24A fetola a re: “Ga ke a rongwa gope, fa e se kwa dinkung tse di latlhegileng tsa ntlo ya Iseraele.”
25Ke fa mosadi a tla, a mo obamela a re: “Morena, nthusa!”
26Jesu a araba a re: “Ga go a tshwanela go tsaya senkgwe sa bana go se latlhela dintšwanyana.”
27Ene a fetola a re: “Ee, Morena, gonne le tsona dintšwanyana di a tle di je matlhotlhora a a wang mo tafoleng ya beng ba tsona.”
28Foo Jesu a mo araba a re: “Mosadi, tumelo ya gago e kgolo! A go go dirafalele ka fa o eletsang ka teng.” Mme morwadie a fola e sa le ka nako eo.
29Jesu a tloga teng, a ya fa letsheng la Galelea, a ba a tlhatlogela mo thabeng, a nna teng.
30Foo ga tla go ene masomo a magolo a batho, ba na le batlhotsi le digole le difofu le dimumu le balwetse ba bangwe ba le bantsi, ba ba baya fa dinaong tsa gagwe, mme a ba fodisa, 31mo batho ba bileng ba gakgamala, ka ba bona dimumu di bua, le digole di fodile, le batlhotsi ba tsamaya, le difofu di bona, ba be ba galaletsa Modimo wa Iseraele.
32Foo Jesu a ipiletsa barutwa ba gagwe a re: “Ke tlhomogela batho ba pelo, ka gonne ba setse ba tlhotse le nna malatsi a mararo, ba se na se ba ka se jang. Mme ga ke rate go ba phatlalatsa ka tlala, e se re gongwe ba felelwa ke thata mo tseleng.”
33Barutwa ba mo raya ba re: “Re ka bona kae dinkgwe mono sekakeng, tse di ka lekanang go kgorisa bontsi jo bo kanakana?”
34Jesu a ba raya a re: “Lo na le dinkgwe di le kae?” Ba re: “Di a supa, le ditlhatswana di se kae.”
35Ya re a sena go laela batho gore ba nne fa fatshe, 36a tsaya dinkgwe tse di supang le ditlhapi, a leboga, a di nathoganya, a di neela barutwa, mme barutwa ba di abela batho. 37Ba be ba ja botlhe, ba a kgora; ba sela masadisa, a tlala diroto tse di supang. 38Ba ba jeleng e ne e le banna ba ba dikete tse nne, go sa balwe basadi le bana. 39Ya re a sena go naya batho tsela, a palama mokoro, a ya kwa nageng ya Magatala.


text:
281E rile re sena go phologa, ra utlwa go twe, setlhake seo se bidiwa Maleta. 2Batho ba teng ba re direla ka botsalano jo bogolo; ba ne ba re gotsetsa molelo, ba re tshola rotlhe ka ntlha ya pula e e neng e na le ka ntlha ya serame.
3Jaanong ya re Paulo a sena go rwalela ngata ya dikgong le go di baya mo molelong, ga tswa noga, e ntshitswe ke bolelo, ya mo palama letsogo. 4Fa batho ba teng ba bona noga e lepeletse mo seatleng sa gagwe, ba raana ba re: “Ruri, motho yo ke mmolai; le fa a falotse lewatleng, pusoloso ga e mo leseletse go phela.” 5Mme ene a tlhotlhorela noga mo molelong, a se ka a direga sepe.
6Bone ba bo ba lebeletse gore o tla ruruga, gongwe a wele fa fatshe, a swe ka bonako. Ya re ba sena go lebelela nako e telele, mme ba sa bone sepe se se bosula se mo tlela, ba fetoga mogopolo ba re: “Ke modimo.”
7Mo tikologong ya felo foo go ne go le masimo a mookamedi wa setlhake yo leina la gagwe e leng Pubilio, yo o neng a re tshola, a re babalela ka botsalano malatsi a le mararo. 8Jaanong rraagwe Pubilio o ne a robetse fatshe, a tshwerwe ke go fisa le go tsholola madi; Paulo a ya kwa go ene, a rapela, a ba a mmaya diatla, a mo fodisa.
9Ya re go sena go dirafala jalo, ga tla le ba bangwe ba setlhake ba ba nang le malwetse, ba fodisiwa. 10Bao le bone ba re tlotla gagolo; ya re re tsamaya, ba re abela tse re di tlhokang.
11Morago ga dikgwedi di le tharo ra tsamaya ka mokoro wa Aleksanteria o o neng o nnetse mariga fa setlhakeng; letshwao la one e ne e le Kastore le Polokese. 12Ya re re fitlha kwa Sirakuse, ra tlhola malatsi a le mararo teng. 13Ra ba ra tswa teng, ra fitlha mo Regio; ya re morago ga letsatsi le le lengwe fela ga tsoga phefo ya borwa; mme ka letsatsi la bobedi ra fitlha kwa Puteoli. 14Teng ra fitlhela badumedi, ra rapelwa gore re nne malatsi a a supang nabo; morago ra fitlha kwa Roma. 15E rile bakaulengwe ba re utlwela, ba tswa teng, ba tla go re kgatlhantsha kwa Patlelong ya ga Apio le kwa Matlong-mararo-a-baeti. Ya re Paulo a ba bona, a leboga Modimo, a ba a namatshega.
16E rile re sena go tsena mo Roma, molaodi-wa-lekgolo a neela molaodi wa bafemedi ba Kaisara bagolegwi, mme Paulo a letlelelwa go nna a le esi le motlhabani yo o mo disitseng.
17Morago ga malatsi a le mararo a phutha baeteledipele ba Bajuta; ya re ba sena go phuthega, a ba raya a re: “Banna, bakaulengwe, le fa ke sa dira sepe se se lwantshang morafe wa ga etsho gongwe mekgwa ya borraetsho, ke neetswe mo diatleng tsa Baroma ke le mogolegwi, ke tswa kwa Jerusalema.
18Bone, e rile ba sena go mpotsolotsa, ba rata go nkgolola, ka go se na molato ope wa loso mo go nna. 19Ya re Bajuta ba ganetsa, ka patelesega go ipiletsa Kaisara, e se gore ke na le sengwe se ke latofatsang morafe wa ga etsho ka sona.
20Jaanong ke ka ntlha ya moo ke kopileng go lo bona le go bua le lona; gonne ke golegilwe ka keetane ena ka ntlha ya tsholofelo ya Iseraele.”
21Ba mo fetola ba re: “Ga re a amogela dikwalo tse di tswang kwa Jutea ka ga gago; le gona ga go a tla ope wa ba ga rona go bolela le fa e le go bua sepe se se bosula ka ga gago. 22Le gale re fitlhela e le tshwanelo gore re utlwe mo go wena se o se gopolang; gonne fa e le thuto eo, re itse gore e ganediwa ntlheng tsotlhe.”
Luka 2:34
23Ya re ba sena go mmeela letsatsi, ba bantsi ba tla kwa go ene mo ntlong e o ntseng mo go yona, a ba phuthololela tsa puso ya Modimo, a supa ka ga yona; go tloga mosong go ya maitsiboeng a leka go ba kgona ka molao wa ga Moše le ka baporofeti gore ba dumele mo go Jesu. 24Bangwe ba dumela tse a di buileng, ba bangwe ba se ka ba dumela. 25Ya re ba sa dumelelane, ba phatlalala, Paulo a sena go bua lefoko le le lengwe a re: “Mowa o o Boitshepo o buile sentle le borraeno ka moporofeti Jesaya 26wa re:
“ ‘Yaa kwa morafeng oo o re:
Go utlwa lo tla utlwa,
mme ga lo nke lo tlhaloganya
ka gope;
le go leba lo tla leba,
mme ga lo nke lo bona
ka gope;
27gonne dipelo tsa morafe
o di thatafaditswe,
ba kabetse ditsebe,
ba ipuduladitse matlho,
e se re gongwe ba bona
ka matlho,
ba utlwa ka ditsebe,
ba tlhaloganya ka dipelo,
ba sokologa,
mme ka ba fodisa.’
28“Ka moo he, itseng gore pholoso e ya Modimo e rometswe kwa baheitaneng; e bile bona ba tla utlwa.”
29Ya re a sena go bua jalo, Bajuta ba tsamaya, ba le mo kganetsanyong e kgolo.
30Paulo a nna dinyaga di le pedi tse di tletseng mo ntlong e o e adimileng ka tuelo, a tshola batho botlhe ba ba tlang go ene, 31a rera puso ya Modimo, a ba a ruta tsa Morena Jesu Keresete ka phuthologo yotlhe, go se na kgoreletso.


text:
Batswana ba dule mo lebaleng la metshameko la Francistown ka Matlhatso ba swabile nko go feta molomo morago ga go bona setlhopha sa bone sa setshaba, Dipitse, se tswa se iphotlhere mo motshamekong wa sone kgatlhanong le setlhopha sa Mauritania.
Modumo o o neng o utlwala mannong a lebala a barati le balatedi ba Dipitse o ne wa re tuu, fa basimane ba Mauritania ba nosa nno ya bone ya phenyo. Ka nako e ne e setse tsamaile thata, Batswana ba bona fa jaanong Dipitse, tse di neng di ntse di solofetsa, di foloditse.
Motshameko o, le fa o ne o sa tlole ditlhase go le kalo, o ne o lebega o le ka fa letlhakoreng la Dipitse ka di ne di ragaraga botoka.
Fela ka lesego e se letsoku, le sa itlolwe, dibolo tsa ditlhako tsa tsone tsa nna tsa feta dipale fa thoko le kwa godimo.
Tatlhegelo ya Dipitse, bogolo jang mo ga tsone, e ne ya dira gore bontsi jwa Batswana ba tlelwe ke go itlhoboga, ka ba ne ba tsena mo mafaratlhatlheng a ditlhaeletsanyo le dipuisano go nganga thata ka motshameko.
Bangwe ba ne ba bolela gore go setse go le sebaka Dipitse di sa ntshe maduo ape fela a a itumedisang.
Ba bolela fa ba sa itumedisiwe ke go bona lekgotla le le tsamaisang merero ya motshameko wa kgwele ya dinao, la Botswana Football Association (BFA), le sa neele Dipitse sebaka se se lekanyeng sa go ikatisetsa metshameko ya mofuta o.
Batswana ba ngongorega ka gore go lebega BFA e se na sepe le gore setlhopha sa Dipitse se dira jang; ba tlhobosa ka gore fa Dipitse tse di sa fiwe sebaka se se lekanyeng go ipaakanya, ga go na jaaka di ka fenya motshameko ope fela. Ba bua gore Dipitse ga di a tshwanelwa ke go fenngwa ke mafatshe a tshwana le Mauritania ka a se thata go le kalo.
Mogasi wa Seromamowa sa Botswana, Ontiretse Screamer Maidi, a re Batswana ba tshwanetse go tlhaloganya gore Dipitse di ntse di sa tshameke.
Ka go rialo, a re go botlhokwa thata gore mongwe le mongwe a di eme nokeng. A re, Dipitse di tshamekile sentle kgatlhanong le Mauritania, fela di tlhokile lesego la go fenya, maduo a a reng ga se a a ka dirang gore di kgalwe le gone go tlhobosiwa ke barati le balatedi.
Maidi a re o solofela fa Batswana ba tlaa tswelela ba ema Dipitse gammogo le mokatisi wa tsone, Peter Butler, nokeng mo metshamekong e e tlang ka se se ka thusa gore maduo e nne a a itumedisang, e bile a isa Dipitse fa pele.
Dipitse di ne tsa latlhegelwa ka nno e le nngwe go lefela, fa pele ga diketekete tsa barati le balatedi ba tsone.


text:
581“Kua thata, se tshabe go swa lentswe! Le tsholetse jaaka lonaka, o itsise morafe wa me boikepo jwa ona le ba lotso lwa ga Jakobe maleo a bone!
2Ba mpatla ka malatsi otlhe, ba eletsa go itse ditsela tsa me. Ba batla dikatlholo tse di siameng mo go nna, ba eletsa go atamela Modimo, jaaka e kete ke setšhaba se se dirileng ka tshiamo, se se sa tlogelang molao wa Modimo.
3“Ba re: ‘Ke ka ntlhaang, fa o sa re bone re itima dijo? Ke ka ntlhaang fa re ikilela, wena o sa itse?’
“Kana ka letsatsi le lo itimang dijo ka lone lo tsweletsa kgwebo pele, lo bogisa batlhanka botlhe ba lona! 4Bonang, lo itima dijo ka go tsosa kgang le ntwa le ka go kitla ka letswele le le bosula. Go itima dijo ga lona kajeno ga se mo go ka utlwatsang mantswe a lona kwa legodimong. 5A ke gona go itima dijo mo ke go ratang, fa motho a ikilela letsatsi le le lengwe, a oba tlhogo ya gagwe jaaka motlhatlha, a dira kgetse le molora bolao jwa gagwe? A ke tsona o di bitsang go itima dijo le letsatsi le le natefelang Morena?
Math. 6:16-18
6“A ga ke re: Go itima dijo mo ke go ratang ke go golola ba ba golegilweng ka tshiamololo; ke go bofolola dikgole tsa botlhanka; ke go lokolola ba ba gateletsweng; ke go roba dijoko tsotlhe tsa botlhanka? 7Ee! Ke go abela ba ba tshwerweng ke tlala dijo tsa gago; ke fa o isa babogisegi ba ba se nang legae mo ntlong; ke fa o apesa yo o mmonang a sa ikatega; ke fa o sa iphitlhele motho ka wena.
8“Foo lesedi la gago le tla tlhatloga jaaka mahube, go fola ga gago go tla tswelela pele ka bonako. Tshiamo ya gago e tla go etelela pele, kgalalelo ya Morena e go sala morago.
Pes. 37:6
9Foo o tla bitsa, mme Morena o tla araba; o tla goela thuso, mme o tla re: ‘Bona, ke fano!’
“Fa o tlosa kgatelelo mo gare ga gago, fa o khutla go supa ka monwana le go bua tsa boikepo; 10fa o tlhomogela yo o tshwerweng ke tlala pelo; fa o kgorisa motho yo o bogisegileng: Foo lesedi la gago le tla tlhaba mo lefifing; sefifi sa gago se tla tshwana le lesedi la motshegare. 11Mme Morena o tla go etelela pele ka gale, a go kgorisa mo komelelong, a tiisa marapo a gago. Mme o tla nna jaaka tshimo e e noseditsweng, o tshwana le motswedi wa metsi o o sa kgaleng.
12Mme ba ga eno ba tla tsosa marope a kgale; o tla aga metheo ya ditshika tsa bogologolo sešwa, mme o tla bidiwa ‘Motsosi wa marope’ yo o baakanyang ditsela gore batho ba nne teng.
13“Fa o thibela maoto a gago ka Sabata gore o se ka wa bapatsa ka letsatsi le le boitshepo la me; fa o bitsa Sabata boitumelo jwa gago le letsatsi le le boitshepo la Morena le le tlotlegang; fa o le tlotla, o sa itsamaele mo ditseleng tsa gago, o sa tsweletse papadi ya gago pele, o sa bue tsa boithamako:
14Foo o tla itumela mo Moreneng, mme ke tla go naya maemo a a kwa godimo mo lefatsheng, ke go jesa boswa jwa ga Jakobe rraago.” Gonne molomo wa Morena o buile jalo.